text:
Ku Klux Klan
Articulu in LSC
Ku Klux Klan (KKK), est su nùmene de tres movimentos iscerados de is Istados Unidos d'Amèrica.
Su primu giogaiat rolu rebestu contra is afro-americanos de su sud in tempus de sa recostrutzione sighida a sa gherra de setzessione, duncas in is annos 60 de su de 19 sèculos. Fiat iscontzadu in su 1869.
Su segundu fiat una organizatzione 1000 meda ispainada e manna formada in is annos 20 de su de 20 sèculos.
Atualmente cunsistit de grupos minores ma numerosos no acapiados s'unu a s'àteru chi impitant nùmene de KKK. Sunt caraterizados pro segretesa e costumenes dislindados. Sunt totus votados a sa causa de s'incresiada de sa sotziedade americana e comunemente cunsiderados de bideas polìticas de dereta. In su 2012 si carculat chi nde fatzant parte unu nùmeru de pessones intre is 5.000 e is 8.000.
Su primu Ku Klux Klan s'est mòvidu in is Istados Unidos meridionales a partire de sa fine de is annos 1860 fintzas a primìtziu de is 1870. Is membros faghiant a solos costumenes, medas bortas colorados, cumpostos de una bestimenta, fachile e capeddu a forma de conu, fatu a s'amposta pro pàrrere ispantosos, istremorosos e craramente pro cuare s'identidade.
Su segundu KKK, de is annos 1920, aiat adotadu costumenes pretzisos, de colore biancu, e si serbiat de còdighes de faeddos comente puru su primu Klan. Faghiant paradas e teniant impòsitu de pònnere fogu a rughes de linna.
Su de tres s'est isvilupadu a fatu de sa segunda gherra mundiale e teniat proponimentu de s'opònnere a is movimentos pro is deretos tziviles de is minorias. Custu, comente su segundu KKK, faghiat riferimentu a su sambene anglo-sàssonu chi a pàrrere issoro teniant is americanos de ratza ischeta. Mancari gasi totu is membros si decraraiant cristianos devotos, si podet nàrrere chi totu is organizatziones religiosas fiant contràrias a issos.


c: text/html

collection: archivebot

text:
Càucasu
Coordinatas: 42°15′40″N 44°07′16″E / 42.261111°N 44.121111°E
Articulu in LSC
Su Càucasu (in azeru: Qafqaz; in russu: KaBkaз/Kavkaz; in georgianu კავკასიონი/Kawkasioni; in armenu: Կովկաս/Kovkasum; in turcu: Kafkas; in persianu: قوقاز) est una regione naturale posta a sa làcana intre Europa orientale e Àsia otzidentale, su mare Nieddu e su mare Càspiu, chi contat una cadena de montes propia, sa cadena de su Càucasu e is bàsciuras chi ddi istant a inghìriu, pro una longària totale de unos 1.200 km.
Su pitzu chi arribat a artària majore est su monte Elbrus, cun 5.642 metros subra su mare, ma s'agatant fintzas àteros montes chi imbatent a prus de 5.000 metros, comente fintzas a prus de 4.000.
Sa regione bantat istòria bariada e antiga, sende chi est istada bìvida e s'agatat a sa rughera de numerosos pòpulos e tziviltades, dae chi nde dependent is atuales componiduras ètnicas, religiosas e linguìsticas.
Mancari geograficamente fatzat mescamente parte de s'Àsia, culturalmente su Càucasu est cunsideradu istrintamente ligadu a s'Europa.
Subregiones[modìfica | edit source]
S'àrea podet èssere partzida in duas subregiones:
- Càucasu de su sud o Transcaucàsia, chi pertocat sa costera meridionale de is montes de su Càucasu Mannu, in ue s'agatant tres istados indipendentes:Armènia, Azerbaigian e Geòrgia. Custa subregione est fatuvatu inclùdida in s'Oriente Mèdiu.
- Càucasu de su Norte o Ciscaucàsia, chi pertocat sa costera setentrionale e apartenit a sa Federatzione Russa, ispartzidu in sete repùblicas autonomas: Cecènia, Ossètzia de su Norte, Inguscètia, Kabardino-Balkaria, Karachàevo-Cherkesia, Adighesia e Dàghestan. Custa subregione est inclùdida in s'Europa orientale.
Istados caucàsicos[modìfica | edit source]
A sa regione appartenent is istados indipendentes chi sighint:
- Armènia
- Azerbaigian
- Nagorno-Karabakh (Territòriu pretèndidu dae s'Azerbaigian e indipendente de facto)
- Geòrgia
- Abcàsia (Territòriu pretèndidu dae sa Geòrgia e indipendente de facto)
- Ossètzia de Sud (Territòriu pretèndidu dae sa Geòrgia e indipendente de facto)
- Rùssia
Su territòriu suta guvernu russu est cumpostu dae 7 entidades federàles:
- Cecènia
- Dàghestan
- Inguscètia
- Kabardino-Balkaria
- Ossètia de su Norte
- Kraj de Stavropol'
- Karachàevo-Cherkesia

robotstxt: allowed

filter: keep


text:
Europa
Articulu in logudoresu
S'Europa est unu de sos sette cuntinentes de su mundu e unu de sos continentes chi fachen s'Eurasia. Sas lacanas naturales suas son: a otzidente s'Otzeanu Atlanticu, a nord su Mare Articu, a chirru 'e bassu su Mare 'e Mesus e a oriente sos montes Urales e su riu Ural. Est su sigundu cuntinente prus minore de sa Terra chin 11.000.000 de chilometros cuadratos de superficie (7% de sas terras essitas) e mancari non siet meta mannu istan in tretos suos unas 800.000.000 de pessones chi fache 1000 n de s'Europa unu de sos cuntinentes prus populatos de su mundu a pustis de Asia e Africa.
S'Europa est su brossolu de sa curtura otzidentale. Dae s'antichidade (de importu mannu est istata s'antica Grecia) fintzas a oje, at influentzatu economicamente e curturalmente tottu su mundu. Intre 'e sos seculos 'e 15e su de 20, sas natziones europeas an controllatu belle che tottu su mundu (Americas, su prus de s'Africa, Otzeania e cantzos de gabbale de Asia); custu fintzas a sas gherras mundiales, cunflittos chi an sinnatu s'achirrata de du su dominiu europeu in su mundu po lassare locu a superpotenzias che a sos istatos Unitos e s'Unione Sovietica. In tempos de gherra frita intre Usa e Urss, s'Europa est istata dividita dae sa cortina de ferru fraicata dae sa Nato e su Pattu de Varsavia.
S'integratzione europea at permissu sa naschita de su Cussizu de Europa e de s'Unione Europea chi s'est irmanniata a pustis de s'iscontza de s'Unione Sovietica in su 1991.


text:
d70
compositus a P. Antonio Francisco Cardim e Societate Iesu prouinciae Iapponiae ad vrbem procuratore
Romae : Typis Heredum Corbelletti, 1646Book
1646
1 v. (various pagings) : 1 map, 87 ports. ; 21 cm. (4to)
Mors felicissima quatuor legatorum Lusitanorum et sociorum quos Iapponiae imperator occidit in odium Christianae religionis
Catalogus regularium, et secularium, qui in Iapponiae regnis vsque a fundata ibi a S. Francisco Xauerio gentis apostolo ecclesia ab ethnicis in odium Christianae fidei sub quatuor tyrannis violenta morte sublati sunt
[Besson collection ; 310]
"Qui legitis flores, hos legite, sic quoniam positi suaues miscentur odores"
Bound with other two parts. The 2nd pt. is: Mors felicissima quatuor legatorum Lusitanorum et sociorum quos Iapponiae imperator occidit in odium Christianae religionis. / Auctore P. Antonio Francisco Cardim e Societate Iesu procuratore ad vrbem prouinciae Iapponiae. And the 3rd pt. is:Catalogus regularium, et secularium, qui in Iapponiae regnis vsque a fundata ibi a S. Francisco Xauerio gentis apostolo ecclesia ab ethnicis in odium Christianae fidei sub quatuor tyrannis violenta morte sublati sunt. / Collectus a P. Antonio Francisco Cardim e Societate Iesu prouinciae Iapponiae ad vrbem procuratore1f40
Each of the 2nd and 3rd pt. has a special t.p., the imprint of which is the same as that of the 1st pt
Latin (lat)
Cardim, Antonio Francisco, 1596-1659
CAL:198.221
NDC:198.221


text:
SA
MURRA
In d-una vidda de logu montanu
nachi zogant a Murra in su lettu;
e righe righe Masédu Galànu
arribat cun lusingas e dilettu.
RIT. : Battor! Chimbe! Ses! Ses!
Battoréddu! Murra bella!…
E chimbe ! Chimbe ! Battoro ! Baranta !
Tottu sa terra mea si la canta(t).
Fintzas sa luna in chelu a sentinella
zogat a battoréddu, a Murra bella.
Sa Murra est naschia in terra mia,
in sos campos de fèrula e iscrarìa;
in sos cuiles, in mesu ‘e pastores,
cun teracos e meres e sennores.
Cussu zogu imparadu antigamente
est in su coro de sa mea zente;
ereditadu cun tottu respettu
da s’omine pastore in su pinnèttu.
Duos e…Tres! Trèmiu! Ses e …Siccu !
Zogat su poveru, zogat su riccu.
E ponet movimentu e alligria
sutta su chelu de sa terra mia.
Cada die de festa cristiana
arribat cun sa Murra paesana.
Fintzas su Santu a pede in sas carrèras
atzetat Murra bella e preghieras.
Zogant a Murra da-e pitzinneddos
cun su Sole, sa Luna e sos Isteddos.
E cun abilidade e cun lestrèsa
bogant sos numeros a manu tesa.
E cun tonu seguru e intelizente
retumbat in sa notte prepotente…
Intrande in sa bentana sennorìle
saludat : - Murra bella ! Est s’impuddìle ! –
E sa vida s’ischidat cun sa Murra:
oe vittoria e cras una surra.
E ca su mundu semper andat gai…
Abarra ischìdu ! Non ti dormas mai !
E chimbe ! Chimbe ! Battoro ! Baranta !
Tottu sa terra mea si la canta(t)
faghende contos a lugh' 'e istella…
Viva sa Murra de Sardinna bella !


text:
Mamma pensierosa
Ohe tue has lompidu un atter'annu
et ischis, chi has consumadu una parte de sa vida
tra pagu deo puru soh pius mannu
e pensende chi guasi guasi fit finida.
Ca tres annos faghet aggiomai mi che fio moltu
e no l'auguro mancu a chie no potto biere.
M'has a narret: "Ses in tortu",
ma aih custa cosa deo bi cherzo solu riere
Sa die prima carchi cosa l'haias nada
ma deo no ti fia aiscurtende.
M'haias nadu: No fettas macchinada",
in su momentu chi mi che fia corchende
S'incras manzanu,canno deo che fia essinde
tue cherias a faghet s'allenamentu
ca carchi cosa ti fis timinde
però deo no happo iscurtadu s'avvertimentu.
Su chi timias s'est avveradu,
e deo ti tevia abberu dare retta
assunessi no t'haio assuconadu
si mi che fio essidu in bicicletta.
In cussu periodu, tue fis disisperada
ca a sa sola ti fio lassende
po una caulada ch'est bistada
dae su munnu mi che fio andende
Dae custu logu po unu momentu mi che so annadu
ma Gesù Cristu po como no mi cheriat
e tanno,torra ai noghe mind'ha mannadu
po istare affaca a mamma mia.
Dae tanno happo cumpresu ite ses pro a mie.
Tue naras,chi po te, so unu BENE
invece onzi santa die
deo ti naro chi ti cherzo ENE.
Bonorva (SS)


text:
Direttore responsabile
Gianni Pais
Consulenza Amministrativa
Roberto Balloi
Redazione
Roberto Balloi, Alberto Boeddu, Paolo Bozzetti, Mario Carcassi, Franco Crobeddu, Gigino Crudu, Aldo Guiso, Fabrizio Mundula, Gianni Pais, Michele Pala, Anna Saderi, Tullio Sanna, Laura Visentini, Antonello Zanda, Elena Zidda
Collaboratori:
Giovanna Angius, Stefano Bitti, Salvatore Boeddu, Giulio Chironi, Gianfranco Coizza, Tonino Cugusi, S.Italo Deledda, Foratino, Jeep, Dino Manca, Giuseppe Nieddu, Nulla Osta, Natalino Piras, Massimo Pittau, Alberto Romagna, Pietro Rudellat, Mario Sanna, Gianni Sannio, Gian Luca Scroccu, Manuela Scroccu, G.Francesco Sedda, Piera Serusi, Alessandro Stellino, Francesco Tolu, Dolores Turchi, Vibrione
Fotografie
Gino Crisponi, Franco Crobeddu, Tonino Cugusi, Attilio Gabbas, Aldo Guiso, Gianni Pais
Disegni
Fabrizio Mundula, Michele Pala
Grafica
Paolo Bozzetti
Registrazione
Registrato con Ord.n° 169 del 26-01-88 del Presidente del tribunale di Nuoro al n° 90 nel registro giornali e periodici
ASSOCIAZIONE CULTURALE NUORO OGGI
Casella Postale 2/B Poste Centrali 08100 Nuoro
Via Sebastiano Satta, 14 08100 Nuoro
Telefono Segreteria Fax 0784/230840
nuorooggi@tiscalinet.it


text:
Paolo Iavarone :voce e chitarra ; Francesco Mangione : chitarra ; Mauro Moretti : basso ; Gabriele Cirilli : tastiere e voce ; Mauro Capuano : batteria
Paolo Iavarone :voce ; Francesco Mangione : chitarra ; Gabriele De Angelis : basso ; Paolo Allegrini : Batteria Alessandro Raho : chitarra
Enrico Cialini :voce ; Francesco Mangione : chitarra ; Gabriele De Angelis : basso ; Paolo Allegrini : Batteria Alessandro Raho : chitarra
Enrico Cialini :voce ; Francesco Mangione : chitarra ; Gabriele De Angelis : basso ; Paolo Allegrini : Batteria
Enrico Cialini :voce ; Francesco Mangione : chitarra ; Gabriele De Angelis : basso ; Gianluca Legrottaglie : Batteria
Romana Robertazzi :voce ; Francesco Mangione : chitarra ; Fabio Cifani : basso ; Paolo Allegrini : Batteria Massimiliano Annibali : chitarra
Romana Robertazzi :voce ; Francesco Mangione : chitarra ; Fabio Cifani : basso ; Paolo Allegrini : Batteria


text:
Cantadores de Torpè________________________Juanne Antoni Ispanu
LAMENTOS
Pro isse mantessi cando chi at tentu sa difortuna de s'inzegare
(otava serrada)
In sa vida unu mai non creia
a esserepo zegu diventadu!
De Siracusa o Santa Lughia
e cantas boltas bol'apo pregadu:
chi m'aerezis sa vista torradu
sana comente a prima la tenia.
Ca a esser zegu est sa peus cosa
sa die prus bella pro me est oscurosa.
Penso chi non so tantu pecadore
a mi dare sa sorte a su contrariu
ca sende mannu e zovanu minore
fia semper cunfrade 'e su Rosariu;
andao a creja a sa missa mazore
devotu de pregare necessariu:
fia cunfrade e postu de cordone
e faghia sa Santa Comunione.
O Deus Soberanu Onnipotente,
chi che sezis in s'Altu Paradisu
e paret chi bos bida a oju in visu
comente cando bos tenza presente!
Torrademi sa vista de improvisu
pro 'idere 'ogni anzenu, 'ogni parente
ca vois sa potenzia la tenides
e si cherides fagher lu potides.
Pro non mi learene a manu a manu
calch'iscuta a passizu in sa carrera
Deus meu faghide sa manera
de miche learezis cras manzanu
o si nono lassadelu a su sera!
Ma ite fago goi pagu sanu?
Si trunchet custa vida ca est penosa:
jughidemiche a umbe nd'est s'isposa!


text:
Cantadores de Torpè________________________Efiseddu Pau
Est unu de sos duos curadores de cust'opera subra a sa poesia torpina. Est naschidu in Torpè su 23 de nadale de su 1918. Fizu 'e arte, ca est fizu de sa biada de sa poetessa Maria Zosepe Funedda e nebode de Efiseddu Mattiu, est creschidu a pane e poesia e dae sende minore imparaiat sas poesias a memoria e cantaiat in poesia. Dae cando in sas iscolas elementares at imparadu a iscriere at cuminzadu a goglire iscritas sas cantones chi cantaiat o intendiat dae sa mama e dae ateros poetes de sa 'idda. Istudiosu de donzi cosa sarda e massimamente torpina est oje una miniera de istoria torpina e de poesia.
Amigu e dischente, in contu de poesias, de sos menzus cantadores de 'idda, massimu de ziu Antoni Maria Pala, chi 'isse contat unu mastru, chin custos at imparadu s'arte de su cantigu a bolu. At cantadu in palcu chin poetes mannos siat i Torpè chi in Tiniscole e in ateras biddas de sa Baronia e finzas in s'estero. Forzis s'arte sua fit propiu cussa de su cantigu a bolu ma sa sorte non l'at azuadu po poter sighire sa carriera de poete de palcu. S'est adatadu a fagher medas trivaglios, dae su panateri a sa guardia forestale, dae su massaju a su casaru. In su 1961 est depidu emigrare in Germania inumbe at trivagliadu po 25 annos e umbe est abbarradu dae pensionadu pro ateros degh'annos, impignendesi comente volontariu in su Patronato ACLI, finzas a su 1996 cando sich'est ghiradu a bidda. In Augsburg (Baviera) at fundadu su Patronato ACLI e nd'est istadu Responsabile ACLI pro sa Baviera. Comente sindacalista est istadu Membro Fiduciario del Consiglio di Fabbrica in sa MAN. Fundadore de sa Lega dei Circoli Sardi in Germania, fundadore e presidente de su Circulu Sardu de Augsburg, in custas atividades s'est distintu pro s'onestade e pro s'impignu semper costante pro azuare sos cumpanzos emigrados e pro mantenner bia sa frama de sa cultura sarda in sas cussenzias de sa zente custrinta a viver atesu dae sa Sardigna. In Augsburg at organizadu in s'annu 1964 sa prima gara poetica sarda in Germania chin sos poetes Sotgiu, Masala e Zizi; gara chi est istada registrada e chi si contat famada in totu sa Sardigna. In custos ultimos annos at partecipadu a sas duas ediziones de su Cuncursu de Poesia sarda "Torpè" lende un'annu su primu e s'ater'annu su terzu premiu.


text:
Cantadores de Torpè________________________Articulos
Presentadu su libru chin sas operas de vintibator poetes torpinos.
Sa die noe de su mese de abrile, in domo comunale, est istadu presentadu su libru de poesias "Cantadores de Torpè" e jeo, chi, paris chin ziu Efiseddu Pau, so unu de sos autores, bos depo narrer chi mi so finzas emozionadu.
B'at aer apidu duchentas, trechentas, pessones, gai zente meda chi non b'istaiat inintro 'e sa sala. E cando mai potiamus pessare chi po unu libru, unu libru de poesias poi, in d'una 'iddighedda minore e, a boltas, namu sa veridade, pagu interessada a sos fatos culturales, cando mai pessaiamus chi b'eniat gai zente meda? E chi isculteren totu atentos, mudos, guasi abbevelados!? Finzas sos furisteris fin ispantados. Unu sera totu poesia: poesias in su libru, calicuna lezida dae me e dae Stefania Murru (bravissima), poesia in su sentidu de sa zente e poesia in sas paraulas de sos chi son intervennidos. Totu in sardu: at cuminzadu su sindigu Roberto Capra chi at ispiegadu chi trechentas de sas copias comporadas dae sa Comuna fin in beneficenzia pro s'AVOS (pro s'ambulanza), chi fit comente chi sos poetes de su passadu esseren galu presentes po azuare sa 'idda in su bisonzu. At sighidu s'assessore a sa Cultura Pietrina Castangia chi at ischidu faeddare a su coro de sos torpinos, at faeddadu in su limbazu sou, s'orgolesu, ma mai est istada prus torpina de su mamentu chi at recitadu sos versos de ziu Peppinu Coronas dedicados a Torpè, de cando at faeddadu chin paraulas tocantes de trivagliu, impignu e ispera. Cando at finidu b'est istadu unu zocare de manos longu e bellu chi amus a istentare a nd'intender un'ateru gai. A moderare sos interventos bi fit s'amigu, poete e iscritore sardu, Larentu Pusceddu, oroteddesu, chi at nadu su valore e s'importanzia de custos trivaglios chi iscarraglian unu mundu, una cultura. Poscas at dadu sa paraula a Juanne Piga, poete e iscritore sardu isse puru, nuoresu. Juanne at faeddadu, e su faeddare sou fit cantigu, fit arrejonu subra a sas poesias de su libru e fit poesia. Tando est tocadu a Jagheddu Zirottu, iscritore istudiadu e istudiosu de istoria e de cultura sarda, pasadinu, chi at bogadu a pizu, in d'unu discursu subra a su terrinu chena lacanas de sa poesia, sos paragones altos chi faghen mannas in s'andonzu 'e su tempus custas cantoneddas de povera zente. Jagheddu, comente faghet semper, comente in pagos silu poten permitere, no at rispramiadu critigas e bantos, sedatende e chilivrende donzi poesia e donzi poete de custu libru.
Cando est tocadu a mie, mi 'eniat pezzi a conca s'unica cosa trista de totu su sera: ziu Efiseddu malaidu, in letu, chena si poter movere. Una vida, dae pizzinnu minore, imparende cantones e ponzende cantones, iscriendelas, prima a manos e poscas a machina, sas suas e totu sas de sos ateros, che cando esseren suas. E in sa die prus bella, sa die ch'at bidu cussu trivagliu premiadu, dispiaghet tropu chi no apat potidu esser presente a si leare complimentos e zocos de manos, ringraziamentos e abrazzos. Po cussu sas pagas, male nadas, paraulas meas sono istadas po ziu Efiseddu, po su trivagliu iscuru, po s'amore chi tenet a sa 'idda 'e Torpè, cuntentu chi custa zente de cussu trivagliu sou nde potat gudire sos frutos.
A sos poetes e a sos familiares de sos poetes chi non bi son prus est istada cunsignada una copia de su libru, cust'est istadu su minimu grassias po s'azudu ch'an dadu po goglire sas poesias, ca chena cussu azudu cust'opera no aet connotu lughe. In tempus de mes'ora sono istadas leadas, in cambiu de un'oferta, fata a sos volonteris de
s'AVOS, prus de chentubaranta copias de su libru. Deghe dies e totas sas
trechentas copias dadas in beneficenzia a s'AVOS che fin ispazzadas. Diat parrere chi custu libru esseret isetadu dae sa 'idda 'e Torpè, ca guasi non b'at familia chi non nde tenzat in domo una copia. Ateras copias sono istadas dadas a sa biblioteca comunale e a sas iscolas; una copia po donzunu las amus mandadas a sos chentutrinta circulos sardos ispartinados in totu sos continentes, po lis fagher ischire chi non nond'ismentigamus de issos e po chi issos non s'ismentighen sa limba e sa cultura sarda.
Amus dimandadu a s'editore, Poligrafica Solinas de Nuoro, de faghere sa manera de nd'imprentare ateras copias po poter acuntentare totus sos amantiosos de sa poesia chi galu lu son chirchende.
De su libru ite bos poto narrer: chi est unu libru in sardu po sos sardos, unu libru in torpinu de vintibator poetes torpinos po sos torpinos e ateru no apo de narrer nudda pezzi chi lu depides lezere ca totu sas paraulas de sos poetes torpinos ei sas meas sono incue.


text:
Cantadores de Torpè________________________Pepinu Coronas
Non rosa, non gravegliu, nè amarantu,
non lizu, non giacintu e nè viola,
sos cumpanzos ch'aias in iscola
benin a ti 'atire in campusantu.
Non su laru, su tassu, nè i su pinu,
ti 'enin a deponnere in sa losa,
una ghirlanda t'ofrin preziosa
ma non de transitoriu destinu.
Fata est totu de dulches ammentos
e d'ammiraziones verdaderas,
adornada de lagrimas sinzeras,
d'amorosos, unanimes acentos.
Rezzi e agradeschi custu donu
cale immarcescibile presente
da ue godis fra s'eleta zente
in s'Empireu, o cumpanzu 'onu.


text:
Cantadores de Torpè______________________Antoni Maria Pala
RISPOSTA A TOMASU MUREDDU DE OTANA
(trintases)
Mureddu ses naschidu avanzaditu
e cheres morrer chin cussa 'idea
mustrende su difetu a gala vera.
Cando tocare a manu des s'aera
tando ti dene contare poeta
e de sa debilesa torras sanu.
Cando s'aera des tocare a manu
tando ti dene poeta contare
cando s'aera a manu des tocare
de poeta contare ti den tando
s'aera a manu tocare des cando
tando poeta contare ti dene,
ma no as cussa sorte, pagu bene!
ca ti mancat su sabiu intelletu.
Mureddu ses naschidu avanzaditu
e cheres morrer chin cussa 'idea
mustrende a gala vera su difetu.
Cheres fichire dente in s'oro netu
comente mai resessire des
da chi ses castigadu in sos poderes,
fichire dente in s'oro netu cheres
e resessire mai des comente
fichire in coro netu cheres dente
e comente des mai resessire
in s'oro netu cheres dente fichire
e resessire des comente mai
totu su tempus lu consumis gai
sos de talentu raru imbidiende.
Mureddu ses naschidu avanzaditu
e cheres morrer chin cussa 'idea
a gala vera su difetu mustrende.
Guastu mannu a sa musa fatende
a dannu de su vastu sardu lidu
e de sos poetones de Ichinusa.
Guastu mannu fatende a sa musa
a dannu de su sardu lidu vastu
mannu a sa musa fatende guastu
e de su sardu vastu lidu a dannu
a sa musa fatende guastu mannu
a dannu de su vastu lidu sardu
cun d'unu versu istropiu e bastardu
chi non falat su grammu in s'istadea.
Mureddu ses naschidu avanzaditu
mustrende su difetu a gala vera
e cheres morrer chin cussa 'idea.
Suta sa poderosa ispada mea
ruet domada sa pomposa zente
si pro pagu mi dedico un'iscuta.
De sa mea poderosa ispada suta
ruet domada sa zente pomposa
suta s'ispada mea poderosa
ruet sa zente pomposa domada
suta sa mea poderosa ispada
domada sa pomposa zente ruet
de duas una: o bi perit o fuet
pro chi siat che tue a conca russa.
Mureddu ses naschidu avanzaditu
mustrende su difetu a gala vera
e cheres morrer chin bidea cussa.
Si 'ogas cantu jughes in sa bussa
e atrogas su tantu sena imbrogliu
non podes comporare duas nughes
si 'ogas in sa bussa cantu jughes
e sen'imbrogliu su tantu atrogas
si cantu jughes in sa bussa 'ogas
e sena imbrogliu atrogas su tantu
si 'ogas in sa bussa jughes cantu
e atrogas su tantu imbrogliu sena
a totu sos collegas faghes pena
illusu 'e fagher cosa no isperes.
Mureddu ses naschidu avanzaditu
mustrende su difetu a gala vera
e chin cussa 'idea morrer cheres.
Si pro chent'annos in vida dureres
consumida in s'intentu 'e bona fama
ispirais pienu 'e disingannos.
Si dureres in vida pro chent'annos
in s'intentu 'e bona fama consumida
si pro chent'annos dureres in vida
de bona fama consumida in s'intentu
si dureres in vida pro annos chentu
consumida in s'intentu 'e fama 'ona
caru Mureddu sa frase perdona
ti dias morrer chin cuss'apetitu.
E cheres morrer chin cussa 'idea
mustrende su difetu a gala vera
Mureddu ses naschidu avanzaditu.
Totu perdono a tie, poveritu,
ca ses semprotu t'abbono pro cussu
ma non totu la pensan che a mie.
Poveritu, perdono totu a tie
ca ses semprotu pro cussu t'abbono
a tie totu, poveritu, perdono
t'abbono pro cussu ca ses semprotu,
poveritu, perdono a tie totu
t'abbono pro cussu ca semprotu ses
e mai dae conca fin'a pes
in s'ispregu 'e su justu ti ses bidu.
E cheres morrer chin cussa 'idea
mustrende su difetu a gala vera
Mureddu avanzaditu ses naschidu.
Pon'in mente abbarra costoidu
tantu sa zarra niente concluet
cand'est in s'operare impiastrone.
Abbarra costoidu in mente pone
tantu sa zarra concluet niente
abbarra costoidu pon'in mente
tantu niente concluet sa zarra
pon'in mente costoidu abbarra
tantu sa zarra niente concluet
s'abbilidade tua si riduet
a iscenadas de pagu cherveddu.
E cheres morrer chin cussa 'idea
mustrende su difetu a gala vera
naschidu avanzaditu ses Mureddu.
Chin custu avertimentu solamente
ponet in frenu sa sabia zente.
Carbonia, Triulas 1945


text:
Cantadores de Torpè________________________Efiseddu Pau
SOS SARDOS IN S'EMIGRAZIONE
(duos sonetes)
Sos sardos fora 'e sa terra isolana
emigrados in terra istraniera,
umiliados sono a mala gana
ca los tratan de razza furistera.
Nd'iden, nd'intenden, sufrin che in galera
ca tropu brutos titulos lis dana,
pro cussu 'ognora de manzanu a sera
suspiran sa Sardigna ch'est lontana.
Ca l'aman e l'an cara che tesoro
e la rispetan a costu 'e sa vida
ca son de samben sardu e no lu negan,
e cando dromin chin bramas in coro
pensende a cussa Patria nodida
sognan, suspiran, isperan e pregan.
Sognan sos caros chi s'an abrazzadu
chin lagrimas in ogros e pranghende,
parentes e amigos chi an lassadu
de torrare tra issos isperende.
Si sognan donzi campu laoradu,
binzas, ortos, jardinos, frutos dende;
sognan laghinza e sognan madrigadu
e a sa sarda usanzia divertende.
Sognan cant'an lassadu in abbandonu:
marteddu, zapu, aradu, istrale e serra,
telaju, fusu, ruca, ispola e agu.
Pregan chi cambiet su tempus in bonu
pro che torraren a sa sarda terra
umb'est sanu e onestu 'ogni disvagu.


text:
Cantadores de Torpè__________________Maria Zosepe Funedda
Naschida in Torpè su 30 'e santucaini de su 1878 e morta in Torpè su 2 de lampadas de su 1963. No ischiat nè a lezere, nè a iscriere, fit mastra cusidora de sos bestires de costumene pro feminas e omines; distinta ricamadora, su chi 'idiat chin sos ogros lu ricamaiat chin sas manos. Creschida in d'una familia de poetes aiat imparadu a cantare in poesia dae sende minore e in zoventura at cantadu s'amore, un'amore garrigu de peleas e de contrariedades: sa lontananzia, sa familia contraria, sa gherra. In custas cantones bessit a campu su carattere de Maria Zosepe chi nos ammustrat una frigura de femina forte, sigura, libera, chi non timet a narrer cantu sentit in su coro comente si cumprendet in custa otava:
Si menzus mind'at bennidu in podere
a mie non mi causat ispantu
de sa pessone mea so sa mere
nissune si maltratet gai tantu
po chi fago su meu piaghere
m'abrazzo s'allegria, su piantu,
s'a cantos mi fagheren chin s'ispada
un'ucone pro custu semper b'ada.
Ma sa sorte no est istada semper amiga chin Maria Zosepe e l'at pessighida in tantas maneras causendeli dispiagheres e currutos chi l'an brivada de poter cantare comente issa diat aer cherfidu. Custu est su tema de parizzas undighinas umbe si ladit s'arrennegu po una vena bundante a sa cale no at apidu sa possibilidade de dare isfogu.


text:
Cantadores de Torpè________________________Austinu Satta
S'AZZUFU
(otava serrada)
Franziscu Serra superbu in berrita
contr'a Paschedda Tortu a man'armada,
Paschedda Tortu chin d'una palita
a man'imbesse bi l'at atribbada,
bessit fora che anima airada,
passat Luvigu e la tenet a tita,
mentres chi fin gherrende, in cuss'istante
colan Tilipu Ruju e Caminante.
Tilipu Ruju at faeddadu male
contr'a Luvigu puite at ofesu,
colat compare Antoni Pascale
e in s'azzufu sich'est postu in mesu,
ziu Michelli Frore fit atesu,
ch'enit currende a passu bestiale,
mentres chi fit feroce e infuriadu
tand'incontreit a Culibrujadu.
Culibrujadu in fazza li faeddat
"Michelli Frore cheres fagher proa,
non tich'ises briende in Biddanoa
chin Antiogu o puru Cavanedda",
chin d'una limba che terpente boa
prontu rispondet Antoni Piredda
"jeo mancari sia minoreddu
inoghe b'apo a Zosepe Nieddu.
Ziu Zosepe a capeddu faladu
a francas postas a Michelli a dossu
e a su brazzu l'at dadu unu mossu
chi si est su 'ighinu ispopuladu
chi in su brazzu nieddu insambenadu
sas dentes l'an tocadu finzas s'ossu
e gridende ajutoriu pisti e oi
ch'est acudidu Tomasu Troddoi.
Ziu Tomasu fit su professore
chin s'arva longa che un'eremita,
Migalli Fae assistit de dotore,
de meighina at jutu un'ampullita,
Remedia Biancu poverita
curriat po calmare su dolore
po dare a su feridu su recreu
gramat a su ludinu De Paddeu.
Su lutinu ch'est bennitu ingristatu
postu de soca e chin dun'arzone,
in buca duos pizos de orjatu
chi si pariat unu dimandone
nende "ziu Tomasu atenzione
ca su feritu benit meicatu
ca in Lotè costumamus gai
chi non lu curas non bi sanat mai".
Ziu Tomasu dae Su Narvoneddu
narat a su ludinu "ses limbudu
ca ti mancat su menzus ista mudu,
su menzus de su pernu 'e su cherveddu,
calchi die bos servit de impudu
si no iscurtades su meu faeddu"
lis ponet su silenziu chin rigore
custu ispeziale professore.
Irrigididos da' cussa paraula
a dainnantis de su professore
"bazi e gramademi su bandidore
e a Don Corda non li nezas faula
ca est un'omine dignu de onore
lu saludades cando intrat in s'aula
ca est omine dignu veramente
chi cheret saludadu dignamente".
Como ziu Nigola est avisadu
guasi ismurinende a prima sera,
ziu Nigola da fit preparadu
chin dun'achiddu e chin sa tabbachera
e bessit chin sa trumba arrabbiadu
isse lu bandit in donzi carrera
"po cust'azzufu da bos corfo a mortu
Franziscu Serra chin Paschedda Tortu".


text:
Cantadores de Torpè________________________Salvadore Craba Mattiu
Salvatore Capra, est naschidu in Torpè su 6 de freagliu de su 1932. Nebode, fizu 'e frade, de su poeta Salvadore Mattiu po su cale est istadu pesadu. At fatu sas iscolas elementares e poscas d'aer leadu sa lissenza at depidu fagher su massaju finas a s'edade de vintichimb'annos, cando, in su milli e noichentos chimbantasete, sich'est emigradu in Olanda. In Olanda at trivagliadu finzas a su milli e noichentos norantaduos, cando, pensionadu, sich'est ghiradu in totu a bidda. Creschidu in d'una familia de poetes at cuminzadu a ponner cantones dae s'edade de doigh'annos e at sighidu a cantare in poesia finzas a como. At iscritu pagu ca sa poesia po isse fit e nd'est cussa cantada a bolu. Infatis intemes de silas iscrier, sas cantones suas, silas at registradas cantendesilas comente 'essian in su mamentu. At postu cantones meda: otavas, sonetes, modellos e modas; sos temas preferidos sono cussos religiosos e morales.


text:
Cantadores de Torpè______________________Antoni Maria Pala
Si sos mortos intenden dae sa losa
comente an sos antigos cunfirmadu
perdona custa 'oghe lamentosa
de babbu tou tristu e afannadu
ca sa sorte perversa e puntigliosa
non t'at dassadu 'enner cungedadu,
sende brivu 'e balia e de sustanzia,
fit in te cuncentrada s'isperanzia.
Fit in te sa richesa cuncentrada
s'isperanzia mia ei s'isetu
in sa ezzesa mia turmentada
pro mi dare cunfortu calchi tretu,
ma sa sorte crudele e ostinada
pro ambos nos est bennida a dispetu
lende a mie sa forza ei su briu
e a tie sa vida primidiu.
De torrare cuntentu a domo mia
a t'abrazzare prosperu e vivente
pro bator annos isetende fia
però t'apo isetadu inutilmente,
sa gherra turmentosa 'e s'Oriente
t'at truncadu sa vida in pizzinnia
in cussos campos de astrau fritos
chilchende 'e difender sos diritos.
S'ischeres caru fizu canta brama
babbu de t'abrazzare nde teniat
ca fis s'orgogliu sou, sa fiama,
e in te solu est chi cunfidaiat,
fis pesadu orfaneddu senza mama
e a perire in gherra non cheriat,
lontanu dae frades e parentes
suta sas armas de sos prepotentes.
Isculta sas lamentas dolorosas
e non bi fetas casu a su piantu,
s'esseres nessi in custu campusantu
de mama tua in mesu a cussas losas,
bi potia esser bennidu 'ogni tantu
pro pregare in sa tumba chi riposas,
ca pregare in sa tumba dat cunfortos
e aunit sos bios chin sos mortos.
Inie in cussu biculu 'e terrinu,
cuncentrament'e sas menzus pessones,
bi podia esser bennidu, mischinu,
pro contare sas mias passiones
e t'aia mantesu prus vicinu
chin frores friscos e oraziones,
de su babbu ornamentu e contributu
a su zovanu fizu in gherra rutu.
Sento ca so ridotu a mal'istadu
chi che passo sa die a pesa rue,
si no probabilmente fit 'istadu
de ch'esserepo 'ennidu a igue
a inue ti agatas sepultadu
aculzu tou pro m'intender tue
e bider eo in cale situ ses
pro ti prantare sa viola in pes.
Però prus de sos males chi apo a dossu
sos dubbios mi dolen che pugnales
timende cussos mostros infernales
chi non t'apan distrutu finzas s'ossu,
'etendetiche in d'unu malu fossu
comente faghen a sos animales,
senza rejone e senza essere umanos
indigna sepoltura 'e cristianos.
Si prango senza tenner acunortos
sos dolores m'isporan pius potentes,
sos chi in su letu insoro sunu mortos
sun sepultados dae sos parentes,
sos ossos in sa tumba sun regortos
e sunu visitados frecuentes,
tentos contu che prenda invalutabile,
urna sacra, distinta e memorabile.
Mancadu est su punteddu, su cunfortu,
in sa mia esistenzia penosa
però non cheglio chi mi fetas tortu
si ti disturbo su sonnu in sa losa
nende ch'est onorada e decorosa
pro sa causa santa chi ses mortu,
dovere sacru pro chie at valore
suta sas alas de su tricolore.
Mancari non cumprenda su bastante
cando custu rimproveru mi moes,
isco comente 'e poveru ignorante
chi ti ses postu in gradu 'e sos eroes
e ti ses fatu mannu che gigante
pro chi no milu nias ne lu proes,
parende a su piumbu sas petorras,
però a domo mia pius non torras.


text:
Cantadores de Torpè________________________Efiseddu Pau
S'UMANU ISFRUTAMENTU
(moda)
Prima a protegere 'ogni re potente
faghian sos casteddos lussuosos
chin fortesas e d'armas s'arsenale,
a sos ch'in gherra 'ochian tanta zente
los festegiain de vitoriosos
dedichendelis un'arcu triunfale
e lis daian sa fama immortale
fizos de bona mama e bonu babbu
e pro su tronu corona e iscetru
colunna e monumentu innalzaian.
Immortale sa fama lis daian
fizos de bonu babbu e bona mama
e lis daian immortale fama
fizos de bonu babbu e mama 'ona
e pro su tronu iscetru e corona
fizos de mama 'ona e babbu 'onu
e iscetru e corona pro su tronu
innalzain colunna e monumentu
pro un'eternu, istoricu ammentu
d'eroe e campione universale.
Però tantu tribagliu colossale
fit fatu chin dolore e chin piantu
e sacrificiu, samben e suore
de sos poveros postos a bersagliu.
Però tantu colossale tribagliu
fit fatu chin dolore e chin piantu
però tribagliu colossale tantu
fit fatu chin piantu e chin dolore
e sacrificiu, samben e suore
de sos poveros a bersagliu postos
ca sos viles tirannos cori tostos
massacraian chena piedade
prite tenian tanta podestade
chin dogni mezu 'e torturazione.
Prima a protegere 'ogni re potente
...
d'universale eroe e campione.
E oje an cussa parte 'e su leone
sos chi d'isfrutamentu 'ogn'arte ischin
privos de sentimentu cristianu
usurpadores de sa razza umana.
Sa parte 'e su leone oje cuss'ana
sos chi d'isfrutamentu ischin dogn'arte
oje de leone an cussa parte
sos chi dogn'arte ischin d'isfrutamentu
privos de cristianu sentimentu
de sa razza umana usurpadores
e l'ischin totu sos osservadores
ch'ana 'idu, tocadu e an connotu
e sos osservadores l'ischin totu
chena bisonzu chi jeo lu proe.
Prima a protegere 'ogni re potente
.
d'universale e campione eroe.
Su mundu est uguale ancoras oe
si s'osservat su globu totu in tundu
s'iden sos ricos potentes in motu
contr'a sa razza plebea che peste.
Su mundu ancoras oe ugual'este
si s'osservat su globu tot'in tundu
ancoras oe ugual'est su mundu
si s'osservat su globu in tundu totu
s'iden sos ricos potentes in motu
che peste contr'a sa razza plebea
ca d'isfrutare solu ana s'idea
chena cumpassione, pena o dolu
de isfrutare s'idea ana solu
chena cumpassione, dolu o pena
de sambene, suore e carre anzena
sa buss'insoro ingrassan che mannale.
Prim'a proteger dogni re potente
faghian sos casteddos lussuosos
chin fortesas e d'armas s'arsenale.
Oe sos ricos sono ugualmente
protetos, rispetados, dignitosos
ca los garantit tantu Capitale,
e non s'importan propiu niente
de sos poveros tristos e penosos
declassados de forza e de morale
e pro cussu o Deus Onnipotente
sos poveros imploran lagrimosos
chi provedat riparu a tantu male.
Contr'a superbia, usura, avarizia
mandet amore, bontade e justizia
pro viver totu in fraterna amicizia
annientende 'ogni barbaridade,
s'odiu, sa vindita e falzidade
ch'est totu a dannu de s'umanidade.
Cesset de s'aprofitu dogni furia
s'ira, sa gula, imbidia e lussuria
e non b'apat prus astios d'ingiuria
Chin salude, cuntentu e bona sorte
e santa paghe in vida e dopo morte.


text:
Cantadores de Torpè______________________Antoni Maria Pala
Poveritu ses fatu a bistralinu
chi pares unu mostro 'e cascasina.
Donzi manzanu prima 'e ponner grina
ti pesas e ch'imbolas su bazzinu.
Sas carreras de totu su 'ighinu
las ses faghende che una letrina,
infatis chi su meigu torpinu
las at fatas buntare a criulina.
Chin cussa cagaredda malaita
chi ti s'est imbucada da s'istiu
prim'e su tempus ti leat sa vida.
Ti lavan sas mudandas donzi chida
ei su suzzu chi falat a su riu
che luat finas s'abba in Sa Callita.
Si non ti faghen in abba 'uddida
t'impudis e ti sordis primidiu
che figu chi ch'imbolan dae cannita
ch'est totu culi fraziga e lanida.


text:
Cantadores de Torpè_____________________________Luca Doddo
Naschidu in Torpè su 22 de triulas 1887 e mortu in Torpè su 7 de freagliu 1971. Orfanu 'e mama dae s'edade de duos annos est istadu pesadu dae sa mannedda (dae su chirru 'e sa mama) Marianzela 'Asone (gatia) e dae su tiu Barore 'Asone. Fit analfabeta e at imparadu a iscriere sende militare, imparadu dae unu tenente a su cale li faghiat de atendente.
In sa gherra europea 1915/18 faghiat parte de sa Brigata Sassaresa in su 151° Regimentu, 1° Bataglione e nd'est istadu feridu prus de una 'olta.


text:
Cantadores de Torpè__________________Rimundu Manca
TRES OTAVAS
Ses bella, ses simpatica e modesta,
graziosa, gentile e atraente,
justa, curreta, seria e onesta,
amabile, amorosa, sapiente,
armoniosa cale dea Vesta,
istella luminosa 'e s'oriente,
de Deus incomparabile istrutura,
ses delizia de 'ogni criadura.
Narali puru chi so depidore
de infinitos ringraziamentos
e si apo mancadu pro errore
in su tratare e in cumportamentos
Issa ch'est fata totu de amore
perdonet cun sos raros sentimentos.
Ja ch'est Deus chi pagat a usura
cun pesus justu e justa misura.
Girat in bidda cuntent'e festosa
dend'ojadas furtivas a dogn'ala,
in faeddos e modos nd'est estrosa
faghende a gustos suos pompa e gala,
si calcunu la leat pro isposa
passat sa vida cun sa rughe a pala,
in penas, in afannos e fastizos,
a dolu sou, de maridu e fizos.


text:
Cantadores de Torpè______________________Antoni Maria Pala
Senza rimorsu e senza rimpiantu
at dispostu sos annos frade meu,
sa rughe 'e su martiriu a trofeu
jughet umb'est sepoltu in campusantu.
Su compitu, dovere sacru e santu,
lu faghet morrer de un'eroe intreu
ca sos ingratos chin su coro feu
usurpaian s'italicu mantu.
Cale zovanu sardu volontariu
intimat s'alt a su furore insoro
e abrazzat riende su calvariu.
Vigile sentinella in su confine
at dispostu su samben de su coro
chi non cancellat abba ne pruine.


text:
Cantadores de Torpè________________________Franziscu Satta
Fit naschidu in Torpè su 19 de maju de su 1937 e nd'est mortu in Torpè su 20 de abrile de su 1999. Siche fit emigradu, comente medas ateros torpinos e at coladu bona parte de sa vida in Roma; ma, comente bonu sardu, no at mai sessadu de cantare e de ponner poesias. Ghiradu a bidda chin sa familia s'est dedicadu a su contivizu de s'arte poetica. Cantadore a bolu, sa poesia po isse fit sa vida mantessi, cantaiat semper, in donzi ocasione, massimu cando b'aiat ateros poetas. Po chi no esseret un'omine istudiadu teniat una discreta cultura chi s'aiat fatu po contu sou e potiat cantare temas religiosos, istoricos e morales. Ha cantadu finzas in palcu e at otennidu riconnoschimentos in prus de una rassigna de cantadores. Prus chi no iscritos, de s'opera sua s'agatan sas registraziones fatas dae isse mantessi o dae calchi apassionadu. Su metru sou fit s'otava ma ischiat ponner finzas bellos sonetes e cantare modellos e modas.


text:
Cantadores de Torpè______________________Antoni Maria Pala
A NOSTRA SIGNORA DE 'INU NOU
(modellu)
Vergine Santa dae Paradisu
mira a totus chin ojos de amore,
a bonu cristianu, a pecadore,
de totucantu su genere umanu,
a pecadore, a bonu cristianu,
de su genere umanu totucantu,
in custa vida de lutu e piantu
faghenos de guida justa e santa
pro andare a godire in chelu frutu,
in custa vida de piantu e lutu
faghenos de guida santa e justa,
de piantu e de lutu in vida custa
faghenos justa e santa sa guida,
de piantu e de lutu in custa vida
justa e santa de guida nos faghe,
pro godire su mundu in vera paghe
manda unu tou amorosu sorrisu.
Muda sorte in totue de improvisu
e distrue su forte patimentu
de sa zente famida, isculza e nuda,
sorte in totue de improvisu muda
e distrue su patimentu forte
d'improvisu in totue muda sorte
ei su forte patimentu distrue
muda sa sorte d'improvisu in totue
e distrue su forte patimentu,
chi in pibiosas boghes de lamentu
su mundu ti dimandat custas cosas,
chi in boghes de lamentu e pibiosas
su mundu ti dimandat cosas custas,
pretesas santas, onestas e justas
pro su viver chi faghen afannosu.
Vergine Santa dae Paradisu
mira a totus chin ojos de amore,
a bonu cristianu, a pecadore,
de totucantu su genere umanu,
a pecadore, a bonu cristianu,
de su genere umanu totucantu,
in custa vida de lutu e piantu
faghenos de guida justa e santa
pro andare a godire in chelu frutu,
in custa vida de piantu e lutu
faghenos de guida santa e justa,
de piantu e de lutu in vida custa
faghenos justa e santa sa guida,
de piantu e de lutu in custa vida
justa e santa de guida nos faghe,
pro godire su mundu in vera paghe
manda unu tou sorrisu amorosu.
Invoca a fizu tou piedosu
chi in casu nou sa roca cunvertat
e in pagnotas candidas che lizu,
invoca a su piedosu tou fizu
chi in casu nou cunvertat sa roca
a fizu tou piedosu invoca
chi cunvertat sa roca in casu nou
invoca a piedosu fizu tou
chi cunvertat sa roca in nou casu
e in tela, in billudu, pannu e rasu
pro si poder bestire donzi nudu,
in tela, pannu e rasu e in billudu
pro si poder donzi nudu 'estire,
e faghe rios e mare cunvertire
totu in ozu ermanu e binu a prou.
Vergine Santa dae Paradisu
mira a totus chin ojos de amore,
a bonu cristianu, a pecadore,
de totucantu su genere umanu,
a pecadore, a bonu cristianu,
de su genere umanu totucantu,
in custa vida de lutu e piantu
faghenos de guida justa e santa
pro andare a godire in chelu frutu,
in custa vida de piantu e lutu
faghenos de guida santa e justa,
de piantu e de lutu in vida custa
faghenos justa e santa sa guida,
de piantu e de lutu in custa vida
justa e santa de guida nos faghe,
pro godire su mundu in vera paghe
manda amorosu unu sorrisu tou.
Maria Immaculada de 'Inu Nou
ch'a s'allegria s'istrada as abbertu
dende a sa lughe su Verbu Divinu,
Maria Immaculada 'e Nou 'Inu
ch'as abbertu s'istrada a s'allegria,
de 'Inu Nou Immaculada Maria
ch'a s'allegria as abbertu s'istrada,
de 'Inu Nou Maria Immaculada
ch'abbertu a s'allegria s'istrada as
preces cant'istasera intesu m'as
d'enner in beru faghelu a manera,
preces cantu intesu as istasera
d'enner in beru a manera lu faghe,
cust'umile poeta cumpiaghe
d'esaudire chin sovranu avisu.
Mira a totus chin ojos de amore
Vergine Santa dae su Paradisu.


text:
Cantadores de Torpè________________________Nicolinu Tarquini
A NOSTRA SIGNORA
(moda "Alborea")
Custa terra l'adorana cuntinu
su sole chin sa luna, sas istellas,
pianetas, satellites e astros.
De sos modellos celestes incastros
meda bellos bind'at in sos terrestes
de sos incastros modellos celestes
chend'at in sos terrestes meda bellos
de sos incastros celestes modellos
chi superan sos arcos pollessites.
Fiores, ervas, piantas e vites,
frutas santas de milli sabores,
ervas, vites, piantas e fiores,
de milli sabores frutas santas,
ervas, vites, fiores e piantas
ca sono saboridas e perfetas
sas fontes craras, limpidas e netas
e montes preziosos, pedras raras
sas fontes netas, limpidas e craras
e pedras raras e preziosos montes
limpidas, craras e sas netas fontes
sas colunnas marinas sentinellas.
Custa terra l'adorana cuntinu
pianetas, satellites e astros
su sole cun sa luna e sas istellas.
Sas figuras terrenas verginellas
ermosuras distintas e amenas
sas verginellas figuras terrenas
distintas e amenas ermosuras
sas verginellas terrenas figuras
a Maria mentovo e bastat una.
Naschida est in sa Terra pro fortuna
favorida de Grazia Celeste
pro fortuna naschida in Terra este
de Grazia Celeste est favorida
est pro fortuna in sa Terra naschida
ca de sa Terra est sa divina prole.
Piantas, satellites e astros
custa terra l'adorana cuntinu
sas istellas, sa luna ei su sole.
m'est dovere ch'a Tie Mama imbole
'ogni prama, 'ogni onore, 'ogni podere
ch'a Tie Mama imbole mi est dovere
'ogni podere, 'ogni onore, 'ogni prama
m'est dovere ch'a Tie imbole Mama
ca dais motu, fortuna e distinu.
Ses Tue sola d'Eternu Jardinu
ca de 'ogni guvernu ses iscola
ses de Jardinu Eternu Tue sola
ca ses s'iscola de 'ogni guvernu
ses Tue sola de Jardinu Eternu
pro Te esistit ca totu ti adoran.
Sas undas de su mare ti ristoran
pro rifriscare sas collinas brundas
ti ristoran de su mare sas undas
pro sas brundas collinas rifriscare
ti ristoran sas undas de su mare
innos marinos dae 'ogni perra.
Pianetas, satellites e astros,
su sole, cun sa luna e sas istellas
l'adorana cuntinu custa terra.
Maria in d'una grote sich'inserrat
e naschet su Missia a mesu note
Maria sich'inserrat in sa grote
a mesu note naschet su Missia
in d'una grote s'inserrat Maria
e inie est naschidu su Bambinu
custa terra l'adorana cuntinu.


text:
Cantadores de Torpè________________________Pepinu Coronas
A BUSTIANU SATTA DE NUORO
(cuartina)
Niune mi preubit d'olvidare
cosas chi dolen sì a s'almu meu,
niune mi preubit de pensare
a cosas chi dan calmu recreu.
Pesso chi medas boltas Bustianu
de Sardigna su vate, su poeta,
misteros sì de ogni coro umanu
a su diletu Monte pro sa meta
de sos matessi sardos chi devotos
aman peregrinantes cussighire
si siat jitu puru chie sos votos
arcanos de un'alma a los ischire.
Si siat jitu sì non pro mirare
dae cussas alturas su Tirrenu,
Corrasi, Gennargentu e Gonare,
Mont'Albu e sitos in logu amenu.
'Iddas de sa Barbagia e Baronia
nè pro deliziaresi ancora
de Nuoro citade sua nadia
chin sos incantos suos intro e fora.
Peri sas 'addes amenas, dulches litos,
non pro faghere incontru chin sas janas,
chin gigantes o ninfas in funtanas
mes'eligas, chercos e granitos.
Non pro lograre no su sol'incantu
de sos fadados buscos, sos ristoros
de cristallinas abbas, fra tesoros
profusos de natura inie tantu.
Fieru e forte in s'umanu andare
de Barbagia leone verdaderu
a s'Ortobene teneru e sinzeru
lu pesso alzadu sì pro visitare
s'almu vitoriosu chi est inie
in artisticu brunzu efigiadu,
su chi in su monte 'e Solima una die
a sa perfida morte morte at dadu.
Est dulche Galileu chi apat nadu
"comente una 'ia si torrere!
cantu m'est pena, cantu su non crere
chi su Verbu ses Tue e umanadu"
"Dae sa morte ses risussitadu
arbitru de sa vida Unicu Mere,
Jesus triunfadore si potere
fra sos tuos a essere contadu"
"E cale prus gloriosu istendarte
ch'as in manos e mustras solu Tue,
oh! si jeo e zente de totue
poteremus in Issu fagher parte".
"De sos ch'a Tie sighin totu est cue:
libertade, justissia, amore e paghe,
non si chirchene no in aterue.
O Cristos Redentore pro me faghe
chi m'iscraressat tanta trista nue".


text:
Cantadores de Torpè__________________Maria Zosepe Funedda
Maria Zosepe atritos satiricos nde at tentu chin parizzos cantadores chi disizaian de l'intendere cantende a bolu. Prus de unu l'inzediaiat pro la cherrere faghere cantare, ma sicomente fit semper in currutu issa rispondiat a naradura chena cantare.
RISPOSTA IN UNDIGHINA
Dia cherrer cantare
mancari pagu 'ona
s'aia jutu pannos de allegria
e nde dia tratare
si sa 'oghe mi atonat
a ti rispondere in sa poesia
dia cantare forte
ma non cheret sa morte
ca m'at postu su coro in angustia
poesia apo meda
cantu nd'apo cusidu pannu e seda.
Tramas cantu jughiat
su brocadu, su pannu,
terziopera e seda apo cusidu
gai apo poesia
ti juro sena ingannu
e ti lu poto dare garantidu
apo sa tanta vena
ma la mantenzo in pena
ca jeo donzi godire apo perdidu
comente imprejonada
gai mantenzo sa vena inserrada.


text:
Cantadores de Torpè_____________________Juanne Maria Ispanu
Giovanni Maria Spanu fit naschidu in Torpè in su 1875 e nd'est mortu in Torpè su 04/01/1962.
Omine meda sabiu e onestu massaju, dotadu de una bella e armoniosa 'oghe, fit unu grande cantadore a tenore e in poesia, de isse ammentamus sos versos sighentes chi at cantadu a bolu a s'ammorada una die chi fit partende a su carretononzu de su carvone dae sos litos de Bitti, de Buddusò e de Alà a sa marina de sa Callita. (Pro gentile cuncessione de Mariantonia Ispanu, sa neta.)


text:
Cantadores de Torpè________________________Juanne Pau
LAMENTU DE UNU MORENTE DE A.I.D.S.
(duos sonetes a coa)
Solu a pedde e ossos so restadu,
sas forzas sunu a mie abbandonende,
su fritu in sa carena mi est intrende,
su samben mil'intendo cungeladu.
Su coro m'est sos palpitos neghende,
sas urigras d'intender an sessadu,
in bula su faeddu si est firmadu,
sas dentes mi si sunu frazighende.
Sos pilos bellos ch'in conca tenia,
perdidos che los apo totu cantos
comente puru s'oculare vista.
De totu custu sa culpa est sa mia
ca a sa droga, in chirca de incantos,
mi daia, cando fit s'ora trista,
chin s'isperanzia de aer menzus sorte,
invezzes fia dendemi sa morte.
Como chin sos ogros de sa mente
dae mostros feos, m'ido inghiriadu
e da issos a befes so leadu
ca no an pena de su suferente.
Issos mi naran "t'ammentas comente
fis prima d'aer sa droga assazadu?
cantas bortas ti an imbidiadu,
ca fis prenu 'e salude, meda zente?
Ma, da chi ti ses dadu a cussa peste,
ses tue de te e totu s'assassinu
ca in sa droga as chircadu cunfortu
e non bastat a pustis chi ses mortu
chi neres a su Deus unu e trinu
perdonami errare humanum est
ca pro chi siat Issu bravu e bonu
non ti podet cunzeder su perdonu".


text:
Cantadores de Torpè________________________Bustianu Pilosu
Est unu de sos duos curadores de custu libru. Est naschidu in Torpè su 3 de austu de su 1958 e nd'est mastru in sas iscolas superiores de chimica e de elettrotecnica. Est nebode de s'ateru Bustianu Pilosu presente in custu libru chi fit su manneddu e po su cale est istadu pesadu. Apassionadu de sa cultura sarda at cuminzadu a iscriere cantones in sardu logudoresu e in gadduresu dae s'edade de degheot'annos partecipende finzas a cuncursos de poesia sarda in diversas ocasiones. Est istadu premiadu chin su sigundu premiu in Biddanoa 'e Tulu "Premiu de Poesia Sarda Benvenuto Lobina" po sa poesia in gadduresu "Emigranti"; duas boltas in Otieri "Premio Città di Ozieri" umbe at leadu una 'olta sa Menzione D'onore in sa sezione Poesia chin "Ventu" semper in gadduresu e in su 1997 su Premio Speciale della Giuria in sa sezione Tra Poesia e Canto po sa poesia "Anninnia (a Elene fiza)" in logudoresu; at leadu su terzu premiu chin sa poesia "Su frore de su perdonu" in su cuncursu de poesia ACLI 1996. Operas suas sono istadas pubblicadas in s'Ischiglia in sos annos ottanta.
Faghet parte de sa juria de su Premiu de Poesia Sarda de Posada dae su 1987. Membru de sa Commissione Cultura de sa Comuna de Torpè dae su 1996, at organizadu tres ediziones de su Premiu de Poesia Sarda "Torpè".
Cantadore a tenore comente contra, at cantadu chin su Tenore Selema de Torpè, dae isse fundadu, in medas biddas de Sardigna, in continente e in s'estero. Chin su Tenore Selema at pubblicadu unu nastru intituladu "Torpè" umbe benin cantadas ses cantones suas e unu mutu. In s'annu 1997, in s'iscola umbe trivagliat in Nuoro, at organizadu unu cursu po imparare sos pizzinnos a cantare a tenore.


text:
Cantadores de Torpè________________________Bustianu Pilosu
SU FRORE DE SU PERDONU
(sonete)
Un'annu ch'at coladu un'annu intreu
chi m'as lassadu sola in custu mundu
però no ch'at coladu unu sigundu
chena t'idere in dainnantis meu,
ca s'arvada 'e sa morte trop'a fundu
at aradu unu surcu tristu e feu
e su sentidu andat vagabundu
in carreras de tristura e anneu.
Oh, cando pesso chi t'an mortu, fizu,
s'odiu in su coro falat astraadu
e chei su nie b'est ponzende pizu.
Però su tempus che massaju 'onu
intro 'e su coro in su surcu gheladu
est marrende su frore 'e su perdonu.


text:
Cantadores de Torpè_____________________________Luca Doddo
CURRISPONDENZIA IN OTAVAS TRA COSOMO OGGIANU E LUCA DODDO
COSOMO OGGIANU
M'incumando non sias orgogliosu
ne ti fagas de tipu entusiadu,
e ne mai ti mustres corazosu,
non t'incantet medaglias e ne gradu,
pensa ch'est unu tempus disastrosu
e a chie in domo tua bi as lassadu,
ca in sa pedde regnat donzi cosa:
onore, gradu, interessu e isposa.
Collega a ti mandare sa cantone
nde tenzo pagu gustu e paga gana,
ca vivere in su monte Col di Lana
mi atit una bruta impressione,
ca paret chi in cadena postu m'ana
che Pellico, Maroncelli e Orobone
chi in sos tempos antigos son istados
dae sos austriacos ligados.
LUCA DODDO
Collega custa tua improvisada
est istada pro me unu consolu,
ca jeo vivo a sa disisperada
pro disgrassia mea semper solu,
su Bataglione meu est sardignolu
ma manc'unu de Torpè ne de Pasada;
e si chircas in su Regimentu
non bind'agatas de su mandamentu.
Tando mi naras chi a Col di Lana
ti atit una bruta impressione,
e si no benidiche a Monfalcone
e bides totu de su chi nos dana,
bene si chi in sa fronte italiana
in totue b'at ballos de cannone,
ma inoghe sas prus meraviglias
las son faghende sas iscuadriglias.
Inoghe sono sos aeroplanos
chi colan e bombardan a donz'ora,
palatos bellos de bator pianos
los son torrende a tanas de colora,
ringrazio basendemi sas manos
de comente vivende so ancora;
però su coro meu si cunfortat
cando m'iscriet chie mi acunortat.
S'andamus a sa veneta laguna
e visitamus chin bona intenzione
de sos sospiros s'istanzia est bruna
de Pellico, Maroncelli e Orobone,
umbe sa trista insoro disfortuna
chi fini presos in cussa prejone,
intro sa turre nde los an zacados
inumbe totu e tres sono ispirados.


text:
Cantadores de Torpè__________________Bustianu Pilosu
Tres meses e pius in pensamentu
m'agato ca non tenzo pius risposta
de connadu meu tantu amadu.
In pena mi agato e so turbadu,
che moro, che maltrato in cadena
ca mi agato turbadu e in pena
che in cadena che moro maltrato
in pena e turbadu mi agato
so passende su tempus chin anneu.
Tres meses e pius in pensamentu
m'agato ca non tenzo pius risposta
de tantu amadu de connadu meu.
Como prego a santos e a Deu
chi che torret allegru canto a domo
a santos e a Deus prego como
chi che torret a domo allegru canto
como prego a Deus e a santos
chi torret sanu comente est tucadu.
Tres meses e pius in pensamentu
m'agato ca non tenzo pius risposta
de tantu amadu de meu connadu.
Ja un'annu est chi m'ada visitadu,
in Roma in camarada senza dannu,
chi m'ada visitadu est ja un'annu
sena dannu in Roma in camarada
ja un'annu est chi visitadu m'ada
chi est dormidu cun megus a costa.
Tres meses e pius in pensamentu
de connadu meu tantu amadu
m'agato ca non tenzo pius risposta.
Una 'idea turbada mi s'est posta
de sa vida passada a mente rea
ca mi s'est posta turbada una 'idea
a mente rea 'e sa vida passada
ca mi s'est posta una idea turbada
in coro su piantu mi retenzo.
Tres meses e pius in pensamentu
de connadu meu tantu amadu
m'agato chi pius risposta non tenzo.
A bos cantare dolente bos benzo
ca no isco comente at a 'istare
ca dolente bos benzo a bos cantare
c'at a 'istare no isco comente
a bos cantare bos benzo dolente
a sigundu su versu chi bos trato.
Tres meses e pius in pensamentu
de connadu meu tantu amadu
chi prus risposta non tenzo m'agato.
Chi siat presoneri eo lu fato
e prego volonteri a sa Maria
e lu fato chi presoneri siat
a sa Maria prego volonteri,
e lu fato chi siat presoneri
ca mancat totu cussu regimentu.
De connadu meu tantu amadu
m'agato ca non tenzo pius risposta
tres meses e pius in pensamentu.
Su cunfortu e su briu apo in trumentu
ca no isco s'est biu o si est mortu.
Su briu apo in trumentu e su cunfortu
ca no isco s'est mortu o si est biu
apo in trumentu su cunfortu e su briu
dae cando est sucessu cussu abbusu.
De connadu meu tantu amadu
m'agato ca non tenzo pius risposta
tres meses in pensamentu e piusu.
Preghende so a Maria e a Jesusu,
mancari in tribbulia esser vivende,
a Maria e a Jesus so preghende
d'esser vivende mancari in tribbulia
so preghende a Jesus e a Maria
de che torrare sanos totas trese.
De connadu meu tantu amadu
m'agato ca non tenzo pius risposta
in pensamentu pius de tres meses.
Pilosu, si mi cres, a tie bramat
de che torrare a abrazzare a mama..
Punta Armeni 18/02/1918


text:
Cantadores de Torpè_____________________Juanne Maria Ispanu
Dami sa manu amante a ti tocare
ca so partende in terra furistera
si capitat ch'istento a che torrare
prontamente t'iscrio una litera,
ti mando sos saludos, prama 'era,
chi de me non ti des ismentigare.
Dami sa manu amante a ti tocare.
Ti mando sos saludos pro ammentu
chi non fago unu pagu 'e ritardanzia
non tinde les perunu pensamentu
semper chin megus apas isperanzia
da chi s'amore b'est in abbundanzia
si pregat vida a Deus de nos dare.
Dami sa manu amante a ti tocare.
Si pregat vida de nos dare Deus
pro 'enner de sas cosas a su prou.
Si tue ses intro su coro meu
jeo puru so intr'e coro tou
ca pares magine ch'an pintadu a nou
chi mi faghet su coro rallegrare.
Dami sa manu amante a ti tocare.
Ma non m'arreo mancu in Continente
ne in regnu Asiaticu o Africanu,
finzas ch'a tie non tenzo a sa manu
t'ap'aer semper in coro e in mente,
cantu pro vida t'ap'aer presente
de amore ti devo acuntentare.
Dami sa manu amante a ti tocare.
Su coro mi as ligadu chin cadena
amende a tie cantu biu duro
e ne ater'amante non che furo
comente an fatu a s'ermosa Elena,
mancari passe sa vida chin pena
amende a tie cantu ap'a durare.
Dami sa manu amante a ti tocare.
Columba ses che rosa in su 'eranu,
naschida a profumare su jardinu,
jeo ti tenzo incarnada in su sinu
a note e die, a sera e a manzanu;
istes frisca che abba 'e s'oceanu
e tardet s'istajone a t'allizare.
Dami sa manu amante a ti tocare.
Dami sa manu e istat'in bon'ora
e saluda 'ogn'amigu, 'ogni parente,
si male narat sa zente de fora
lassa narrer e non ponzas in mente
e de su narrer male de sa zente
pensa a mie e lassalos istare.
Dami sa manu amante a ti tocare.


text:
Cantadores de Torpè__________________Salvadore Mattiu
Salvatore Capra, connotu Salvadore Mattiu (Mattiu fit su sambenadu de sa mannedda chi fit sorre de Efiseddu Mattiu), fit naschidu in Torpè su 19 'e martu de s'annu 1880 e nd'est mortu in Torpè su 19 'e aprile de s'annu 1933.
Fit unu massaju e forzis aiat fatu una paja 'e annos de iscola ca ischiat a lezere e a iscriere in italianu e in sardu. De isse non s'azzapan però iscritos e sas poesias chi sighin sono iscritas comente silas ammentat ziu Efiseddu Pau.
Jutu a mentovu, fit e nd'est in su cunsideru de sa 'idda unu de sos menzus poetes de Torpè.


text:
Cantadores de Torpè________________________Pepinu Coronas
OTAVAS
So sardu ma non so barbaricinu,
nemancu de Gaddura e Logudoro,
non so campidanesu, nè ozastrinu,
ma sa provincia mea nd'est Nuoro;
de pianura so non muntagninu,
d'esser aculzu a mare anzis m'onoro,
iscas però chi non so planalzesu,
eo so veramente baroniesu.
Apartenzo a s'Alta Baronia,
cudda chi a Posada fit sugeta
cando zente d'Ispagna e de Turchia
fin d'Ichnusa flagellu e mineta,
inue de s'antiga Feronia
formein puru ruina cumpleta
cando chin sarachenos e piusu
fin de s'Isula nostra tristu abbusu.
Apuntu pro una simple cognizione
de Feronia chelzo ispiegare:
inumbe Torpè tenet s'istazione
cand'a Nuoro tenet de andare
o a parte d'Olbia o de Longone
precisu incue a fazza de su mare
bi fit sa muraglia e una porta
de Feronia antiga como morta.
Eo so sardu e i sa Patria istimo
narait frade meu in sa trincera,
promore sua sa morte non timo
cant'orrorosa siat e fiera,
de su menzus tesoro eo arrimo
pro sa Patria mea verdadera
e pro s'amore chi no ismentigat mai
"chi per la Patria muor vissuto è assai"
Su crere in su destinu est un'errore,
su mundu est in piena libertade,
esser galante o esser pecadore
cunsistit chin sa nostra voluntade
e pruite su Cristos de s'Amore
mort'in sa Rughe est pro s'umanidade?
Si pro destinu pecheret s'omìne
codice chin Vangelu a cale fine?
Fizos de Roma faghene ausentu
a pes de Monte Nurres chi in antigu
fit Monte Linnas Brunas jamadu,
faghen jardinos chin raru talentu
piantan binzas e semenan trigu
sa 'idda 'e Torpè ana fundadu
in costas d'Ichnusa a su levante
de s'illustre Feronia bighinante.


text:
Cantadores de Torpè__________________Bustianu Pilosu
Fit naschidu in Torpè su 19 de nadale de s'annu 1884 e nd'est mortu in Torpè su 14 'e triulas de s'annu 1967. Orfanu de mama dae sende pizzinneddu minore, creschidu in d'una familia de pastores bacaglios, no fit andadu a iscola e at fatu su 'acagliu dae minore finzas a omine anzianu. Aiat imparadu a iscriere sende militare in sos primos annos de su millenoichentos. In s'iscola militare l'imparaiana in italianu ma isse teniat unu cuadernu, chi si potet galu lezere, in su cale iscriiat in sardu, chin regulas de iscritura imbentadas; iscriiat otavas de Gavinu Contini e de Zosepe Pirastru chi aiat imparadu a memoria. Si fit cojuadu in sa Gaddura de Santu Tiadoru chi fit diventada po isse una sigunda patria. A s'edade de trintun'annos, babbu de duos fizos, est istadu richiamadu militare po sa gherra europea. Omine mannu non s'est lassadu ingaddinare dae sa propaganda interventista chi marteddaiat tando sas urigras ei sas mentes de totu sos soldados; anzis che fit ghiradu a bidda chin bideas sardistas comente a medas ateros soldados sardos. Sas cantones chi presentamus sono istadas iscritas cando fit galu in su fronte e isse las aiat mandadas comente literas a sa muzere. Lezendelas si ladit deretu chi non sono fritos ammentos ma bideas bias e fortes de chie est in mesus a su fogu de sa gherra; in custas cantones sa Patria est sa Sardigna (e non s'Italia), sa gherra est injusta e su soldadu cumbatit e morit po interessos de meres anzenos: Pro su disizu de Trento e Trieste / tota s'isula sarda an postu in lutu. O finzamentas: Custu chi siat beru no l'ignoro / morimus totu pro gustos insoro. Torradu dae sa gherra sich'aiat cazzadu su 'estire rustigu e si fit bestidu a sa gadduresa in gropete, zancheta e capeddu a cilindru, aiat sighidu a cantare in poesia sighende su primu amore, sa poesia cantada a bolu, ma no at prus iscritu ateras cantones. De sas poesias cantadas a bolu nos abbarran pagas pibinidas de otavas, mutos o anninnias chi gai gai s'ammentan sas fizas.


text:
Cantadores de Torpè__________________________Contributos
Su 'e s'intender parte de una comunidade est unu sentimentu costante in su sinu de donzi torpinu. Sa zente de Torpè est orgogliosa de sas tradiziones chi at ischidu mantennere finzas a oje in die e de su faeddu lepiu e galanu chi la distinghet in totue. Nois, comente amministradores, amus postu in sos programmas nostros operas chi poteren azuare a salvare e a contivizare su patrimoniu culturale de sa 'idda. Est chin soddisfazione manna chi oje 'idimus pubblicadu unu trivagliu chi est 'istadu longu e fadigosu ca no est fazzile su recuperu de materiales poeticos chi a ispissu est remunidu in sas paraulas ebbia. Devimus custu libru a duos paesanos chi an tentu sa passenzia e sa volontade de curare cust'opera chi, semus siguros, rendet onore a sa 'idda de Torpè.
Duncas custu libru est 'istadu cherfidu e ispronadu dae s'amministrazione ei cust'impignu nostru lu dedicamus a totu sos torpinos ma prus de totu a sos pizzinnos de como chi pagu ischin, connoschen o ammentan de su tempus coladu, de sas tradiziones e de sas usanzias.
Semus cunvintos chi su chi sos mannos nostros nos an lassadu sian cosas de bonu de goglire e de ammentare, pro chi non sich'ismentighet "su chi nos apartenet" a cuminzare dae sa limba e dae sa poesia. S'isperanzia nostra est chi cust'opera siat pezzi su cuminzu e chi massimu sos zovanos sigan in su contivizu de sos valores culturales chi nos distinghen comente "Sardos " e "Torpinos".
Un'antologia de poetas, no est pezzi unu libru de poesias, est unu documentu inue s'abbistan s'istoria, sas tradiziones, sos valores culturales e soziales, sas peleas, sos fatos de sa vida de una 'idda e de una zona. Ca sos poetas in Baronia, comente in totu sa Sardigna, fin sa 'oghe de sa zente, sos distimonzos ascurtados de su tempus insoro, su mediu chin su cale si tramandaian valores e sentidos. In d'una Sardigna povera e, a dolu mannu, lassada pro seculos in s'analfabetismu, custos poetas cantadores sono 'istados s'unica froma de literadura sarda chi si siat connota. Oje chi, mancari a tardighinu, si chircat de recuperare cultura e limba, istoria e tradiziones sardas, custu travallu de Bustianu Pilosu e Efiseddu Pau nos paret de importu, meressidore de atenzione e de istudiu. Custu libru s'azunghet gai a sos ateros chi sa Comunidade Montana de sas Baronias at promovidu, azuendelos a bessire a campu, pro chi siet, che a cussos, ambassadore nostru e ispregu de s'arte e de sos valores umanos de sas nostras populaziones.


text:
Cantadores de Torpè________________________Salvadore Craba Mattiu
A SANTU TORPÈ
(moda)
Narat s'istoria verso s'annu trinta
de Torpè santu, martire, soldadu,
in sa citade de Pisa naschidu.
Fit de pagana famiglia distinta,
Caiu Silviu su babbu jamadu,
de sa mama su numen si est perdidu.
Creschet fieru, forte e istruidu,
Nerone afidadu lu at in corte
pro dirizer s'amministrazione
de so benes de su romanu imperu.
Creschet forte, istruidu e fieru,
Nerone afidadu lu at in corte,
fieru creschet istruidu e forte
in corte afidadu lu at Nerone
pro dirizer s'amministrazione
de so benes de s'imperu romanu.
Eloquente justu in coro umanu,
de totu amigu, puru intelligente,
umanu in coro, justu, eloquente,
intelligente puru, amigu 'e totu.
Poi at santu Paulu connotu
de portentos diventat vera ghia.
Lassat a parte sa idolatria
De Netunu, Diana, Jove e Marte,
e pro su restu chi falzos lu sunu
no s'inchinat pius ne si abbassat,
s'idolatria a parte la lassat
de Netunu, Diana, Jove e Marte
lassat s'idolatria a una parte
de Marte, Jove, Diana e Netunu
e pro su restu chi falzos lu sunu
no s'inchinat ne s'abbassat pius
ca sa via mustrada da Jesus
de gloria illuminada si presentat.
Narat s'istoria verso s'annu trinta
.
Vera ghia de portentos diventat.
Nerone lu insultat e turmentat,
lu minetat de persecuzione.
Cale siat martiriu azzetat
ma sos viles paganos no iscultat.
Nerone lu turmetat e insultat,
lu minetat de persecuzione,
lu insultat e turmentat Nerone,
de persecuzione lu minetat,
cale siat martiriu azzetat
ma no iscultat sos viles paganos.
Totu sos tentativos restan vanos
De Satellicu e ateros eventos.
Narat s'istoria verso s'annu trinta
.
Diventat vera ghia de portentos.
Cadenas duras, penas e turmentos,
non timet ne leones ne arenas,
ne palos, fogos ne fritas prejones
ne ateras terribbiles torturas,
penas, turmentos e cadenas duras
non timet ne leone ne arenas,
cadenas duras, turmentos e penas
non timet, ne arenas ne leones,
ne palos, fogos ne fritas prejones
ne ateras torturas pius terribbiles.
Eroe de sos eroes invincibiles
fra sos martires santos de cust'era.
Ma s'infame Silvinu, tigre vera,
cun s'idea su babbu 'e vendicare,
cun ateros tiranos at decisu
in s'ispiagia de Pisa su mare,
fit s'annu sessantoto de prezzisu,
su vintinoe de abrile su mese,
Torpè ligadu in manos e in pese
morit decapitadu dae s'ispada.
Sa conca sua in Pisa est cunservada,
in Franza ch'an su corpus sepellidu,
ue lu an acoltu e costruidu
una creja pro sos menzus onores,
cun rosas profumadas e fiores
an adornadu s'altare a su Santu.
Pro sas ispesas at meritu tantu
s'umile cristiana Cenerina,
opera santa de Deus divina
pro no esser Torpè ismentigadu.
Dae Pisa a Portugallu est veneradu
Torpè in Franza e Torpè in Sardigna.
E oe dae su chelu, anima digna,
pensa pro dogni sardu torpeinu
in oras de allegria e de dolore
donzi momentu li sias vicinu,
beneighe e cumpensa su suore
de s'emigradu in anzenu terrinu
dendeli forza, salude e fervore.
Poi de chent'annos de terrena istoria
A nos bider Torpè in s'alta Gloria.


text:
Cantadores de Torpè______________________Antoni Maria Pala
Cantende a s'improvisada chin Pedru Rimundu Scanu (Iscanitu), discutende su tema "Leze Terrena e Leze Divina", a Antoni Maria li fit tocada sa Leze Divina e at cantadu goi:
Cand'un'isventurada criatura
impastad'est de odiu e dispetu
curret che lampu e colpit in segretu
senz'aer de su codice paura.
Ma però si si firmat in suspetu
chi b'est Deus ch'osservat da s'altura,
timende sos castigos Soberanos
li ruet su pugnale dae manos.
E in su tema "Su destinu e su liberu arbitriu" Antoni Maria difendende su liberu arbitriu at rispostu comente sighit:
S'esseret su pecare unu destinu
si fit istintu totu chin sa morte,
ne diat su Giudiziu Divinu
decidere de donz'anima sa sorte,
mentres chi su mantessi brazzu forte
diat essere de s'omine assassinu.
Ma ca est su pecare volontariu
isistit su castigu necessariu.


text:
Cantadores de Torpè________________________Pepinu Coronas
Veneradu Pastore dignu e bonu
cordiale ti damus sa benennida
mirend'oe pius eleta e isplendida
sa tua figura, pustis tantu donu,
In Conciliu, d'altos tuos talentos;
bene custu elargidu a tie
dae s'alma Reina de su nie
in asi tant'istoricos momentos.
Issa, dulche Patrona de Nuoro,
de sas Grassias puru titulada
coment'in Roma favoridu t'ada
totu como ti det su ch'as in coro.
Pro chi de Cristos si alzet totue
in signu de Vitoria s'Istendarte
in Sardigna, in Italia, in donzi parte
a cumprimentu 'e su chi pregas tue.


text:
Cantadores de Torpè________________________Juanne Pau
CUNSIZOS
(duos sonetes)
Unu puzoneddu impauridu
deris in sa cortita ap'agatadu,
a lamentu, che unu disperadu
chi sa cosa prus cara apat perdidu.
Lu leo in manos totu inteneridu,
che chi esseret frore delicadu
e l'apo atentamente controlladu
pro 'ider si fit sanu o fit feridu.
Fidi sanu, su coro solamente
batiat lestru, culpa 'e s'ispaventu
chi s'at leadu imparende a bolare.
Che 'ido su nidu e teneramente,
comente in sas manos lu apo tentu
intro su nidu lu torro a apozare.
Zoventura chi su nadiu logu
lu lassades in chirca de aventuras,
senza ischire cantas penas duras
daet sa vida, s'est lead'a jogu.
B'est chie diventat de colore grogu
faghende in sas drogas sas pasturas
e chie chi faghet pessimas figuras
dende su corpus sou senz'isfogu.
Si sigura non l'azis un'idea,
che a cuddu puzone non faghedas
chi da su nidu at tentadu su 'olu.
Jeo de isse nde apo tentu dolu,
ma vois, dolu no, non d'isperedas,
ca non sun totu de s'idea mea
est menzus ch'in dom'ostra bos restedas.


text:
Cantadores de Torpè________________________Nicolinu Tarquini
Fit naschidu in Torpè su 22 de nadale de su 1909 e nd'est mortu in Torpè su 28 'e jannagliu de su 1993. Sa mama, Tilipa Puzone, sich'est morta duos meses a pustis de sa naschida de Nicolinu e isse est istadu pesadu dae sa familia de su tiu Salvadore Puzone.
No aiat fatu peruna iscola e aiat imparadu a iscriere a mannu dae isse mantessi.
Operaju in sas impresas dae s'edade de seigh'annos aiat eredadu sa vena 'e sa poesia dae su babbu naturale Antoni Rimundu Iscanu de Alà connotu chin su numene de Iscanitu. Iscanitu fit pintore e aiat pintadu sas paradas de sa creja de 'idda e fit poete de palcu e cantaiat chin sos poetes mannos de su tempus.
Nicolinu no teniat boghe 'ona e mancari ischerat cantare a bolu intemes de cantare isse faghiat a naradura. E poesias nd'at nadu medas chi bi diat cherrere unu libru a banda pezzi pro sas suas. Po bona sorte nostra cando s'est bidu imbezzende at iscritu in d'unu cuadernu sas chi galu s'ammentaiat e da incue amus leadu sas cantones chi inoghe presentamus. At cantadu s'amore, sa fide, sa 'ezzesa e ateros temas de gabbale ma isse fit mastru in sa poesia satirica e a cussa si b'est dedicadu chin passione comente si ladit dae sas poesias chi sighin.


text:
Cantadores de Torpè__________________Salvadore Mattiu
BRULLA DE CARRASEGARE
(otava serrada)
Frades caros de me bos lastimade
chi so che mummutone istrazzuladu,
dae su die chi mi so cojadu
perdid'apo 'ogni trancuiglidade.
Muzere mea no at piedade
de mi lassare goi iscosinzadu,
dae cando isposadu apo in cresìa
non m'at mancadu mai tribbulia.
Mai mi mancat tribbulazione
sempere so ricu de penas assai,
pro non cojare chin femina gai
menzus postu a sa fusilazione.
Muzere mea a donzi chistione
acudit lestra e non bi mancat mai.
Pro no mi esser gai cojuadu
in sa fasca m'aeren isvenadu.
Muzere mea lu tenet d'ausu
d'andare a umbe b'at contos de rier,
bator e chimbe 'ortas a su die
girat sa 'idda dae suta a susu,
andare isculta isculta l'intrat prusu
chi no a ponner tapulos a mie,
tota sa die la faghet girende
da una domo a s'atera iscultende.
Comente in custu mundu apo a campare
chi so disisperadu dae como,
s'istrazu de su letu chi mi dromo
est duos annos sena lu lavare.
In sete o ot'annos chi semus umpare
Chimb'o ses bortas mundad'at sa domo,
como che tocat dae su foghile
s'arga asserrada fin'a su jannile.
Si de totu sos fatos si cuntrastat,
ancoras chi a mie est disonore,
muzere mea est una acorradore
chi cojuende meda nde guastat,
sa limba mea sola no abbastat
a narrer cantu est mannu su dolore.
Dae minore mortu mind'essere
prima de l'aer apida a muzere.
A bos narrer su fatu coment'andat
mi nades chi so tropu 'entuleri:
issa paret muzere 'e cavaglieri
jeo sena calzone e ne mudanda
pro si leare listrones e randa
s'at postu sos onores a zilleri
e jeo pro non cherrere iscumparrere
nd'aia sa 'irgonza a bolu narrere.
A bolu narrere birgonza nd'aia
ca fit a murmurare a mie e totu,
si sos difetos l'aia connotu
menzus bajanu abbarradu mi fia
povera isfortunada vida mia
chi donzi die so in abbolotu,
si l'aia connotu sas bideas
oje non fit 'istada in costas meas.
Muzere mea est una mariola
miseru jeo chi l'apo a isposa
de cantu est zirulana, pritiosa,
est faulaglia e atriculajola
e ischit puru un'aterun'iscola
chi est che maghiaglia manerosa
e tenet aterunu naturale
chi a palas de totu narat male.
Pro finis custa est chei su giornale
in tota sa Sardigna publicada,
su sacerdote chi l'at batijada
in su batiju non b'at postu sale,
si bi lu naro pro la cherrer male
ancu mi dian una fusilada
si bi lu naro pro imposturia
d'una morte crudele mortu sia.
Males cantu at criadu su Signore
totu los tenet de naturalesa,
zarrone, jugh'e torra e fogaresa,
pazana, faulaglia e impostore,
carrogna, rufiana, acorradore,
critina, isfainada e currulesa,
ambiziosa, vile e presumida,
traitora, villana, imbestialida.


text:
Cantadores de Torpè_____________________________Luca Doddo
UMBE PASTURAS
(otava serrada)
Umbe pasturas sas terras son fritas
in s'istiu comente in jannagliu,
as solu deghe 'erveghes mannalitas
e ti contas abberu un'ervegagliu,
pro aer late bei cheret titas
nde 'ogas pagos litros a intagliu,
e si s'annada apenas ti 'enit male
no nde prenas de late unu tidale.
Ma dia cherrer chi milu ispieghes
prit'istas gai pelea pelea?
ma comente ti est bennida s'idea
de ponner fatu a custas deghe 'erveghes?
ch'as dinaris e terras no lu neghes
e potes aere una gama intrea,
ness'a su mancu tinde sodisfaghes
de cussos sacrifizios chi faghes.
Non naro de esser pastore de fama
comente sos Chiolos e Corraines
ma dia cherrer chi abberu ammaines
su cuile chin d'una bona gama,
a tretu de apagare tanta brama
c'as terras bonas chi bundan ferraines
e potes garantire addiritura
a una gama manna sa pastura.
E gai potes godire de totu,
de su chi sas 'erveghes poten rendere,
poi b'at una cosa de cumprendere
chi 'enis aprezzadu dae totu
ca lana e late chin casu e regotu
as pro provistas tuas e pro nde 'endere
e i sa peta a soddisfazione
godis e bendes in donz'istajone.
Ma! o amigu cumpati e perdona
si t'apo fatu s'osservazione.
Bae in bon'ora e chin benissione
ti che cumbines una gama 'ona
tantu de t'ammirare in donzi zona
cale pastore 'onu e campione
senza tennere invidia de nissune
de sos de Fonne, Orgosolo e d'Orune.


text:
Cantadores de Torpè__________________________Efis Mattiu
CLORIS
(otavas serradas)
Lughes che un'istella in s'aurora
in mesu a sas umanas criaturas
totu sos chi la 'iden sinde ammoran
de cantu atraet sa sua ermosura
mi paret Cloris bella incantadora
ch'a sos umanos su coro nde furat
sa cumpostura bella e adatada
chi sa pessone restat abbagliada.
Donzunu la disizat custa rosa
semper fozida che in su 'eranu.
Sa mirada chi faghet amorosa
furat su coro a donzi cristianu.
Est de totus sos tempos deliziosa,
frisca su sero che i su manzanu,
su cristianu a sa sua presenzia
certu mancat e pecat in cussenzia.
In cussenzia certu det mancare
custrintu a cummitire su pecadu,
de sas perfeziones de aprezzare
est donu su Signore chi li at dadu,
non bind'at una de l'agualare
de visu gai bellu e delicadu,
nde restat sullevadu 'ogni mortale
pro mirare su sou personale.
Si miran sa presenzia majestosa
restan finas sos tristos allegrados
sa cara robicunda che una rosa
chin sos bellos colores incarnados
ca ses naschida pro esser diosa
in mesus de sos lizos delicados
e restat incantadu chie la mirat
de cantu est bella tantu amore atirat.
Chie mirat su bellu visu sou
nde restat donzi coro innammoradu
est totu justu e no est contu nou
no est jeo chi l'apo immaginadu
est fatu veru e lu dao a su prou
chi no est faula su chi apo cantadu,
m'agato molestadu in sa pessone
pro discrier sa sua perfezione.
A la discrier coment'est distinta
sos modos suos, sa rosa galana,
adornada e de grassias recinta
est de sa gioventura capitana
non canto isageradu e no est finta
e nè invanu sos bantos li dana
est de sas baghianas sa prus bella
ch'a sa mirada sos coros fragellat.
A sa mirada fragellat su coro
son in suspetu de che la furare
finzas su prus incrudelidu moro
bidende a issa si det abbagliare
dizzosu chie lobrat su tesoro
biadu a chie l'at a balanzare
chie det isposare cussa dea
su tempus ch'istat biu si recreat.


text:
Cantadores de Torpè_____________________________Luca Doddo
FERIDU IN GHERRA SI FATEIT FOTOGRAFARE E MANDEIT SA FOTOGRAFIA A SU TIU LIBERADU PALA ACUMPANZADA DAE CUSTAS OTAVAS:
Eco sa mea trista cumparenzia
chi an fatu a pustis de feridu,
da ch'in pessone no mi ch'azis bidu
bos mando in cartolina sa presenzia,
pro eterna memoria a s'erenzia
cale ricordu in su coro imprimidu,
L'apo fatu pro vida e pro sa morte
chi non sucedat peus mala sorte.
A s'afligida Trento bos mirade
a Trieste, a Pola, Fiume e Zara,
de su mare Adriaticu unda amara
'ogn'odiu in amore cambiade,
'ogn'omine bos siat unu frade,
'ogni femina sorre o prenda cara,
ca semus de tot'una raighina:
rampu de Roma e de razza latina.
Ponzende fine a sos versos creide
chi ancora de narrere apo idea,
però pro como a mie cumpatide
si non prosigo custa musa mea,
bois sa vida 'ostra prosighide
chin cuntentesa e recrea recrea,
senza tenner molestia peruna
chin vida longa e chin bona fortuna.
Inumbe colat un'eroe sardu
rejone o non rejone si dat logu,
non timet nie, ne abba e ne fogu,
andat fieru senza riguardu,
su corazu l'ispinghet a s'azardu,
su gherrare li est disaogu,
e no l'importat si morit gherrende
ca su sacru diritu est difendende.


text:
Cantadores de Torpè________________________Juanne Pau
COMO TOTU EST BRUJADU
(cuartinas)
Oje paret sa zente risoluta
a bider sa Sardigna alluta in fogu
e non si firman in perunu logu
finas ch'in totu non l'iden distruta.
Canta tristura mi ponet sa vista
de custu logu a carvone ridotu
cando m'ammento de l'aer connotu
de fauna e de floras in provista.
Como non bido mancu unu ranzolu
fra sos ramos sa tela tessende,
ne una tiligherta assoliende
e ne puzones pesende su 'olu.
A ue siat chi sos ojos giro
in chirca de ammentu 'e su passadu
de cuddas cosas chi tantu apo amadu
solu carvone cun chisina miro.
De cudda pinneta pro ammentu
solamente sas predas sun restadas
e lu sun puru issas diventadas
nieddas comente su turmentu.
Una vista chi ponet ispaventu,
su furcagliu cun trastos apicados,
chi su fogu los at risparmiados
che cando chi lastima nd'at tentu.
Ahi, cantu su coro sufrit tantu
'idende custu logu ormai distrutu,
isse puru si 'estit a lutu
e sos ojos s'isfinin in piantu.
M'imbenujo che unu penitente
e los alzo sos ojos a s'aera
domandende a Deus cal'ispera
como li restat a sa sarda zente?
E in su mentres chi lagrimo a rios,
a Deus invochendemi cun zelu,
intendo falare dae su chelu
de abba unu pagu de guzzios.
Minde peso reu a Deus nende
"chi sias beneitu e laudadu"
e Isse in risposta mi at torradu
"che tue jeo puru so pranghende".


text:
Cantadores de Torpè__________________Maria Zosepe Funedda
In d'una die de festa a s'ora de sos ballos in prata, Maria Zosepe puru fit ballende chin s'ammoradu sou, totu in d'unu avisana s'ammoradu chi deviat partire a su padente pro su carretononzu de su carvone e dae su padente a sa marina.
Maria Zosepe si ritirat trista trista e cantat su mutu sighente.
COMO MICH'ANDO
(mutu)
Como mich'ando e mi ritiro an domo
e non b'abbarro in su divertimentu
ca frore nd'est partidu a terra anzena
e a lontanu devet viazare
però non s'ischit cando est sa torrada.
Como mich'ando e mi ritiro an domo
po chi la tenzo sa pena sobrada
si capitat chi devet bistentare
m'agatat consumida 'e pensamentu
li prego a su Signore chi 'enzat como.
E non b'abbarro in su divertimentu
li prego a su Signore chi 'enzat como
po chi la tenzo sa pena sobrada
si capitat chi devet bistentare
m'agatat consumida 'e pensamentu.
Ca frore nd'est partidu a terra anzena
m'agatat consumida 'e pensamentu.
si capitat chi devet bistentare
li prego a su Signore chi 'enzat como
po chi la tenzo sa sobrada pena.
E a lontanu devet viazare
li prego a su Signore chi 'enzat como
po chi la tenzo sa pena sobrada
m'agatat consumida 'e pensamentu.
si capitat chi devet bistentare.
Però non s'ischit cando est sa torrada
si capitat chi devet bistentare.
m'agatat consumida 'e pensamentu
li prego a su Signore chi 'enzat como
po chi la tenzo sa pena sobrada.


text:
Cantadores de Torpè________________________Efiseddu Pau
SIGHENDE SAS USANZIAS ANTIGAS
(terzina)
In custas festas tradizionales
de su Santu Nadale d'Annu Nou
totus paren amigos cordiales,
ca s'auguran bene a totu prou
chin astrintas de manos e iscritos
de si godire 'ognunu a gustu sou.
Sono sos augurios infinitos
d'amore, paghe, salude e fortuna
e rispetu a doveres e diritos.
Ca si pensamus: sa vida nd'est una
e cheret ammirada e rispetada
senza li fagher ofesa peruna.
De su benessere abbeglian s'istrada
annientene donzi malu faghere
chi finament'a como tentu s'ada,
imperene sas cosas de piaghere
chin sanu gustu de sana morale
chi potana sos coros sodisfaghere.
Siat custu su gridu universale
chi dae coro ispontaneu nascat
pro su bene de totu in generale.
Ca no est justu chi unu si pascat
in su mare de donzi ben'e Deu
mentres s'ateru de famine cascat.
De sa vera justissia s'impreu
imperet senza custas diferenzias
in totu cantu s'universu intreu,
pro godire tranchiglias sas cussenzias
senz'ingannu, odiu ne mineta
ch'ana brutales sas conseguenzias.
Su terrorismu, ricatu e vendeta,
sa camorra, sa mafia, sa droga,
fragellana sos coros che saeta.
O Deus Onnipotente prestu afoga
s'idea mala de barbaridade
chi distruit sa vida joga joga,
faghe regnare bona voluntade
comente annunziadu an sos Anghèlos:
pagh'in terra a s'intera umanidade
gloria a Deus in sos eternos Chelos.


text:
Cantadores de Torpè________________________Austinu Satta
NORMA
(otava serrada)
Gentile e graziosa signorina,
ch'a mie coro e mente azis furadu,
comare Norma in sa 'idda Torpina
Venere sa bellesa bos at dadu.
Minerva maestosa che reina
sa prudenzia a bois at donadu,.
Oje compare 'ostru si bos cantat
ca sezis sa prus bella e sinde 'antat.
No ap'in vista algunu paragone
alcuna dea 'e bos assimizare,
bella Diana e ancora Junone
chi solin in su chelu triunfare,
si bos bideren Teti chin Didone
no an corazu de bos faeddare,
sas bator deas cambian colore
ca sono de bellesa inferiore.
Cale dea o ninfa incantadora
chi solit in s'Olimpu triunfare
bois sezis sa dea triunfadora,
su coro m'azis devidu furare
ca at invidia finas s'aurora
bellesa pelegrina de ammirare,
ca possedis sambene de Ciprigna
comare Norma sa prima 'e Sardigna.
De sa Sardigna e de su Continente
e ancora in sos regnos de oltre mare,
ca si in sos ballos bos biden presente
totu sas manos bos diana dare,
sezis sa dea bella e sabiente,
su dulche modu, su bellu tratare,
totu sas bellas bos faghen corona
comente a Venus in sa lughente zona.
E si unin a bois riverentes
chin massima prudenzia e cortesia,
imperatrices de regnos potentes
bidende a bois tenen gelosia,
cantende chin sas musas divertentes
Apollo deus de sa poesia
e tastende sa lira apolliana
cantende a bois che dea galana.
Bid'a Urania chin su violinu
Calliope sonende sa ghiterra
e intonende unu cantu divinu
pro festeggiare custa dea in terra
e Apollo bos istat a vicinu
ma si tocan a bois faghen gherra,
custu deus est cantu de alloro
cantende a bois chin divinu coro.
Bessin dae sas musas d'Elicona
cuddas abbas divinas prus famosas
bessit Minerva chin d'una corona
cinta d'olia e da candidas rosas,
custa corona Minerva bos donat,
chin sas fozas d'olia preziosas,
cando sas musas sono armonizende
Minerva sa corona bos est dende.
Minerva sorridente e maestosa
lis narat a sas musas in presenzia:
fia sa dea de sa sapienzia
ma Norma Canu est sa prus virtuosa,
Venus bella l'at dadu s'assistenzia
A sa dea de amare prus famosa
Deas e musas nonde onoramus
Nois divinamente l'adoramus.
Sas deas bos an dadu donu e bantu,
Apollo chin sas musas si cuntentat
pruite sezis sa dea de incantu
e de cantare a bois sinde ammentat,
custu coro a bois amat tantu,
colpidu dae Cupidu si presentat,
ca sena vois non potet 'istare
pruite sezis digna 'e bos amare.
Cale poeta o artista sovranu
chi possedit talentu e fantasia,
Rafaellu chin su pinzellu in manu
cando sas madonninas pintaiat,
su famosu Virgiliu mantovanu
sas ancellas d'Enea cantaiat
e si cussos in vida fin 'istados
totu pro vois si fin dedicados.
Non bi leo ne gustu e ne ispannu
semper pessende in sa dea ch'adoro,
donzi minutu mi paret un'annu
ca penante d'amore est custu coro
preghende note e die a Babbu Mannu
de mi lassare su castu tesoro.
Custu tesoro a lu tenner in manu
A lu godire chin salude e sanu.
Custu tesoro non lu lasso mai
pro cantu sinde ponzat in impignu
chie lu tocat est unu guai
ca l'amo chin afetu e chin carignu,
sa forza de s'amore est forte assai
si Cupidu m'azuat e so dignu,
custu tesoro l'istimo e l'aprezzo,
lu amo, lu adoro e lu carezzo.
Non b'at cosa in su mundu agualabbile
chi potat superare cust'amante,
pro bois so costante e so amabile
de veru coro e apassionante,
diva casta e gentile e ammirabbile,
sa dea maestosa triunfante
e imploro sa sorte e su destinu
eternamente a bos esser vicinu.
Però non creo e non bi so pessende
chi nissunu m'isfidet in s'amore
pro bois mi at eletu su Signore
e chin s'ispera sua so vivende
de benner paladinu triunfadore
binchidore in sa giostra cumbatende
pro 'alanzare a bois amada mea
binco sa giostra e restades mea.
Cando jeo bos apo acuistadu,
minde poto 'antare veramente,
cavaglieri in su mundu fortunadu
in su tempus presente e veniente
ca so pro bois apassionadu
custu coro d'amore est suferente
pensade de isolvere sas cadenas
pro calmare a s'amante custas penas.
Non mi lassedas solu in agonia,
comente moribbundu suspirende,
pensade chi sa vida est una ebbia
e dopo morte s'anima est penende,
nde paret male finas a Maria
pro custa dea s'anima est sufrende,
e prima de suceder tale errore
salva su moribbundu pro s'amore.
S'anima in terra pro fine amorosa,
si non lu salvat benit sepultadu,
sa paraula amore est dulche cosa
lu potet narrer chie l'at proadu,
s'anima in cuddu mundu est dolorosa
semper pessende pro chie at amadu,
pruite no at tentu sos disizos
s'anima pro s'amore est in fastizos.
Chie cumprendet podet osservare,
babbos, mamas, parentes e amigos.
Babbos e mamas tenen sos obrigos
fizos e fizas a los educare,
però sos fizos deven cojuare
a gustu insoro sena aer castigos,
custu faeddu meu no est nou
'ognunu cojuare a gustu sou.
Cando s'amore naschit dae coro
e d'una mente intelletuale,
pro cantu est preziosu su tesoro
pius bellu est s'amore naturale,
Salomone monarca orientale
L'at nadu a Saba t'istimo e t'adoro,
m'at fatu sapiente su Signore
ma custa 'olta manco pro s'amore.
Dea, m'azis cumpresu finalmente
su lamentu, su 'antu pro s'amore
si bos apo cantadu dignamente
su 'antu meritades senza errore.
Su coro, s'intelletu ei sa mente
an trivagliadu e an tentu s'onore
e nd'est custa cantone in limba mea
pro Norma Canu, sa nobbile dea.


text:
Cantadores de Torpè________________________Nicolinu Tarquini
A MUZERE MIA
(trintases)
Sos ojos tuos bellos cun su coro
pienos de amore e de afetu
mi naran chi costante tue mi amas.
De passione ardente m'infiamas
ch'in sa mente bi jugo visione,
m'infiamas d'ardente passione
ca visione bi jugo in sa mente,
m'infiamas de passione ardente
in sa campagna, in bidda e in totue.
Sos ojos tuos bellos cun su coro
pienos de amore e de afetu
mi naran chi costante mi amas tue.
M'agato inoghe e minde sero incue
e cunsidero ca cun tegus trato,
mi sero incue e inoghe m'agato
e ca trato cun tegus cunsidero,
m'agato inoghe e incue mi sero
ca son afetos de unu veru amante.
Sos ojos tuos bellos cun su coro
pienos de amore e de afetu
mi naran tue chi m'amas costante.
Ses un'istella lughente e brillante,
gentile, atraente e tantu bella,
ca ses brillante e lughente un'istella
tantu bella, gentile e atraente,
ses un'istella brillante e lughente
sena peruna macula in difetu.
mi naran chi costante tue mi amas
sos ojos tuos bellos cun su coro
pienos de amore e de afetu.
Su tratu tou sinceru e perfetu
ti juro abberu de cantu m'as fatu,
su sinceru e perfetu tou tratu
cantu m'as fatu ti lu juro abberu
su tratu tou perfetu e sinceru
est donu chi t'at dadu su Signore.
Mi naran chi costante tue mi amas
sos ojos tuos bellos cun su coro
pienos de afetu e de amore.
Ses de jardinu unu raru fiore
chi vives pro amparu in custu sinu
fiore raru ses d'unu jardinu
ch'in custu sinu vives pro amparu
ses de jardinu unu fiore raru
chin suaves profumos e amenos.
Mi naran chi costante tue mi amas
sos ojos tuos bellos cun su coro
de amore e de afetu pienos.
Non disizo pius benes terrenos
ca chi mi tenes caru mind'abbizo
pius benes terrenos non disizo
ca mind'abbizo chi caru mi tenes
non disizo pius terrenos benes
pro me ses tue s'unicu tesoro.
Pienos de amore e de afetu
mi naran chi costante tue mi amas
sos ojos tuos bellos cun su coro.
Chi mi sias fidele solu imploro
e cantu duro consolu mi dias,
imploro solu chi fidele sias
e cantu duro mi dias consolu,
chi mi sias fidele imploro solu
pro nos render fideles totos duos.
Mi naran chi costante tue mi amas
pienos de amore e de afetu
su coro cun sos ojos bellos tuos.
Chei sos de Cupidu dardos suos
sos tuos isguardos m'an feridu,
chei sos suos dardos de Cupidu
m'an feridu sos tuos isguardos
che sos de Cupidu suos dardos
c'as achistadu ogetos e pinzellos.
Mi naran chi costante tue mi amas
pienos de amore e de afetu
su coro cun sos ojos tuos bellos.
Ses adornada digna de modellos
chi simile in Sardigna non chend'ada
ses digna de modellos adornada
chi non chend'ada simile in Sardigna
ses adornada de modellos digna
e t'apo postu un'amore profundu
chi pro me ses sa menzus de su mundu.


text:
Cantadores de Torpè_____________________________Luca Doddo
AMMENTOS DE SA GHERRA 1915/1918 (otava serrada)
Su Chentuchimbantunu Regimentu
bos trato de su primu Bataglione,
prima de intrare in su cumbatimentu
si narana sa santa orazione,
apenas cuminzada s'azione
currene totu a su trinceramentu,
ocupende sa linea contraria
ponzende s'inimigu a gamb'in aria.
Su Bataglione nostru fit cumpostu
totu barbaricinos volonteris,
d'Eleonora fizos gherrieris,
de samben sardu chin su coro tostu,
faghene setichentos prejoneris
e recuidos de su cumandu a postu;
senza sas armas e atovagliamentu
ch'aian issos in su trinceramentu.
Su die in Coldirosso ite disastru
mi tremo solu pro mind'ammentare,
cuminzo sa mitraglia a isparare
ma miss'est presentadu un'impiastru,
tando deretu cambio su nastru
e sigo cussa zona a rastrellare,
su rinforzu ch'andait a trincera
lu furriao dae sa crocera.
Deus l'ischit sos mortos e feridos
chi fin in cussa Valle de Verdona
mi tremo ancora ca los apo 'idos
sos chi fin ispirende in cussa zona,
gridende totu in trincera frundidos
pro non tenner sa medicaziona
e ca non bastain sos portaferidos
morian poveritos isvenidos.
Apenas terminada s'azione
falamus a riposu a Vallonara.
Musinu Cumandante 'e Bataglione
organizat a fagher una gara,
ca aiat a su cantu passione
in limba sarda de s'Isula cara,
c'amus sos trincerones ocupadu
cuntentu at custa festa organizadu.
Degheoto soldados cantadores
fimus iscritos pro sa poesia,
ateros bator fini sos tenores,
sos ateros fin totu in cumpanzia,
fin sos soldados e superiores
aplaudende chin tanta allegria,
faghene pro elegere sos biglietes
pro cantarene sos primos poetes.
Sos primos duos fin Doddo e Siotto
chi cuminzan sa gara chi an cantadu,
però su cumandante lis at nadu
a bistentare meda non lu poto,
ja l'ischides chi sezis degheoto
e comente est su turnu organizadu,
tres otavas per omine cantades
e cantan cuddos apenas zessades.
DODDO
Cara Patria mea Sardignola
cantu lu sento a che viver lontanu,
pro difender s'Istadu Italianu
s'Isula nostra lassadu amus sola,
pro che leare a Trieste e a Pola
dae sas manos de s'austrianu,
ca fin citades nostras mind'ammento
Gorizia, Trieste, Pola e Trento.
SIOTTO
Cuminzamus a dare primu iniziu
e poi sighin totu manu manu,
racontende donz'unu sacrifiziu
chi faghet su soldadu italianu,
ma ischimus chi est unu benefiziu
e disponimus su sambene umanu,
massimu sa provinzia de Nuoro
pro sa Patria dat anima e coro.
DODDO
Sassari, sa brigata prus famada,
orgogliosa e de gloria coberta,
de elementos sardos est formada
fizos d'Eleonora zente isverta,
un'illustre brigata mentovada
ch'in sa trincera dormit a s'abberta
brigata d'energia e de azardu
frutu de su jardinu Istadu Sardu.
SIOTTO
Siotto nde sigundat ater'una
pro chi tres rimas solu est a cantare,
augurende a tenner sa fortuna
de poter sas trinceras ocupare,
totaganta sa veneta laguna
chin sas posiziones fin'a mare
e de torrare sanos e cuntentos
totas duos sos nostros regimentos.
DODDO
Vivat donzi soldadu italianu,
vivan sos cumandantes de bataglia,
vivan muschetes e bombas a manu
e vivan sos cannones e mitraglia,
vivan sas naves e aeroplanu
chi assaltan trinceras e muraglia.
E auguro a che torrare sanos
sos chi son bios sos italianos.
SIOTTO
Sae tres rimas terminat Siotto
e intran Fadda e Masala a cantare,
si elezit un'ateru cumploto
pro sighire su cantigu avanzare,
sa musa regulare prus non poto
ca cuminzan sos versos a bundare
ca ja l'ischides chi sa poesia
prus avanzat prus bundat s'allegria.
Bastat! pro sa Brigata Sassaresa
non b'at atera fama europea,
cando l'an chircada si est difesa
inumbe bi fit issa in sa trincea
e mortos sì, ma mai l'an arresa
in monte Tebi e in monte Porea,
in Asiago e in Campanello,
in subra a Coldirosso e in Montello.
Patria cara apenas s'arrivida
ch'apo fatu a sa nostra frontiera,
apenas deghe dies in trincera
tent'apo in Col di Lana una ferida,
ma pro Issa disponzo anima e vida
ca so fizu de s'Itala bandera,
e si ruo in su campu 'e s'onore
moglio che unu sardu gherradore.


text:
Cantadores de Torpè________________________Austinu Satta
Fit naschidu in Torpè su 3 de martu de su 1904 e nd'est mortu su 21 'e cabidanni de su 1949 in Maccarese (Laziu) umbe che fit emigradu a su cuminzu 'e sos annos trinta. Teniat sa cuinta elementare e, partidu massaju, in continente aiat leadu sa "Qualifica professionale di viticoltore" e at potidu fagher su "caposquadra agricolo" po una deghina 'e annos e poscas, in sos annos baranta, s'est postu a mes'a pare chin d'unu propietariu continentale trivagliende incue finzas a s'annu de sa morte. Aiat cuminzadu a ponner cantones dae sende pizzinnu e at sighidu semper a cantare e a iscriere in sardu finzas in sos annos de s'emigrazione. Ischimus chi at lassadu unu cuadernu de cantones ma non nde semus bennidos in possessu ca lu tenet unu parente in continente e po cussu pubricamus custas pagas cantones chi nos an nadu zia Albina Canu (sa connada) e Salvadore Ghisu e chi nos at dadu sa fiza.


text:
Cantadores de Torpè_____________________________Luca Doddo
GHIRENDE A SU FRONTE DAE SA CUNVALISSENZA
SALUDENDESI DAE TORPÈ
Bastat chi mi dispedo nende adios
e a nos bider sanos in Torpè,
cantu prus prestu partan sos navios
garrigos de soldados in congè,
prego pro totu, comente pro me
chi torren sanos sos chi sono vios
e i sos chi che sono sepultados
chi sian in su chelu collocados.
A SU TIU LIBERADU PALA
Caru tiu bos amo dae s'internu
de su coro, cant'isto in custa vida,
ma paret chi sa mea dispidida
a nos bider det essere a s'eternu,
a bi torrare a su tempus modernu
mi paret chi pro me s'est definida,
ca a torrare a Sardigna atera 'orta
nde tenzo s'isperanzia mesu morta.
A SA MUZERE
M'iscries chi in sonniu t'as bidu
sa Reina de sos Anghelos Signora,
da chi cussa promissa li as cumpridu
bi la potes benighere a donz'ora,
ca Issa nd'est sa mama protetora
chi salvat donzi fizu chi est naschidu
e ch'at a mie puru liberadu
da mesus sos atacos afungadu.
UNA OTAVA IMPROVISADA IN RISPOSTA A SU POETA BUDRONE.
O Budroni ti soles isforzare
pro ponneres a Lucheddu in aterru.
Cando tue a Lucheddu as aterrare
sos anghelos si fuen in s'inferru
e dae monte Nieddu a Taulare
b'an a costruere unu ponte 'e ferru,
cand'as a passizare in cussu ponte
tand'a Lucheddu li paras su fronte.


text:
Cantadores de Torpè________________________Fabriziu Pala
RITRATU DE SA PESSONE FALZA
(cuartinas)
A tie, natura, virtudes raras
non t'at postu in sinu, anzis t'at pintu
su peus difetu, como distintu
ses mustrende in sa vida duas caras.
Non tenes, pro chi parfas trancuillu,
d'essere sinceru s'immensidade,
irronchias solu de falsidade
ca at postu in coro eternu sigillu.
Ti presentas gentile, mai negas
augurios de bene e de recreu
ma de sa tristura e de s'anneu,
e de sas penas anzenas t'allegras.
E si allegria b'at tra sa zente
ries tue puru ma però tessis
malignidade, tantu bi resessis
a 'istare calmu e indiferente.
Cantas bortas rifletis sende solu,
ischis su neu ch'as, forzis disizas
'e cambiare, però non t'abbizas
chi s'istintu leadu at su 'olu.
S'imponet nendedi "bae e faghe
su chi murmuro in s'intragna tua,
gheta pedra ei sa manu cua,
pone zizania umbe 'ides paghe".
Però cand'essit ladina sa trama
osserva ite renden sos ingannos:
onores non ti dan ne 'antos mannos
anzis pessima ti 'ogan sa fama.
E non potes esser su prediletu
che cunsizeri o che distimonzu
ne ti preferit chie at bisonzu
de cunfidare calcunu segretu.
Versos penosos cun rancores tristos
ti renden sos chi 'istare a sa muda
non poten ca t'assimizan a Giuda
chi, falzu, s'at bendid'a Jesu Cristos.
Epuru in creja leas possessu
in prima fila de una cadrea,
a manu in petus nende "culpa mea"
cheres a Deus puru fagher fessu.
Ma Dante falad'est in tempos suos
in sos abbissos de s'inferru ignotu,
intr'e rios de braja at connotu
de fogu allutos sos similes tuos.
Ti paret bellu? Risponde, faedda!
Tantu in s'intimu bi restat incisu,
po chi candidu mustres su sorrisu
s'anima t'abbarrat semper niedda.